MEDAC komited lahirkan 'Bangsa Usahawan'

KUALA LUMPUR, 2 Oktober - Sejajar aspirasi Keluarga Malaysia, Kementerian Pembangunan Usahawan dan Koperasi (MEDAC) komited dalam melahirkan 'Bangsa Usahawan'.

Ia juga bertepatan dengan usaha mempertingkat keseimbangan ekonomi kepada usahawan muda seterusnya menjadi potensi dalam menjana pendapatan lebih menyeluruh kepada semua pihak.

Menteri Tan Sri Noh Omar yang ditemui pemberita di Angkasapuri berkata beberapa strategi diperincikan berteraskan akses kepada peluang pembiyaan adaptasi teknologi dan digitalisasi,pembangunan kapasiti dan akses pasaran.

Menerusi Program Tunas Usahawan Belia Bumiputera atau Tube, MEDAC berjaya melahirkan 5,643 usahawan belia dengan nilai jualan keseluruhan 135.7 juta Ringgit.

Program yang diperkenalkan sejak enam tahun lalu telah mewujudkan 10,757 peluang pekerjaan.


Kerajaan kenal pasti lebih banyak peluang baharu pembangunan ekonomi pantai timur

KUALA LUMPUR, 4 Oktober - Kerajaan sedang mengenal pasti peluang untuk merancakkan lagi pembangunan di Pantai Timur selain memastikan projek yang dilaksanakan berjalan lancar.

Perkara itu dinyatakan Perdana Menteri Datuk Seri Ismail Sabri Yaakob menerusi hantaran di Facebook.

Beliau yakin menerusi strategi yang betul, ia pasti akan menarik lebih banyak pelaburan bagi membantu pembangunan ekonomi.

Ini secara langsung akan menambah baik kualiti hidup rakyat, mencipta peluang pekerjaan dan meningkatkan keupayaan PKS.

Beliau sebelum itu mempengerusikan mesyuarat Majlis Pembangunan Wilayah Ekonomi Pantai Timur, melalui sidang maya.


TUBE catat nilai jualan RM135.7 juta

KUALA LUMPUR, 1 Oktober - Program Tunas Usahawan Belia Bumiputera (TUBE) mencatat nilai jualan RM135.7 juta setakat Julai lalu sejak diperkenal pada 2014.

Menurut Menteri Pembangunan Usahawan dan Koperasi, Tan Sri Noh Omar, bagi tempoh sama TUBE telah melahirkan 5,643 usahawan belia di seluruh negara.

Program TUBE juga mewujudkan sebanyak 11,767 peluang pekerjaan, merangkumi peserta program berkenaan.

Dalam Majlis Pelancaran TUBE 8.0, SME Corp Malaysia memeterai MOU bersama 8 universiti awam tempatan bagi TUBE@IPT.

Projek perintis 12 bulan melatih 160 graduan Bumiputera dengan peruntukan dana sehingga RM15,000 bagi setiap peserta.


KDNK berkembang lebih 40 peratus

KUALA LUMPUR, 30 September - Pertumbuhan Keluaran Dalam Negara Kasar (KDNK) bulanan berkembang 40.1 peratus pada April dan 19.8 peratus pada Mei tahun ini.

Ia jauh lebih baik berbanding penguncupan 28.8 peratus bulan sama tahun lalu.

Turut mencatatkan perkembangan memberangsangkan kadar pengangguran yang berkurang kepada 4.8 peratus pada Julai berbanding paras tertinggi 5.3 peratus Mei tahun lepas.

Kementerian Kewangan dalam kenyataan memaklumkan, perkembangan itu disokong pembukaan semula sektor ekonomi secara sistematik di bawah Pelan Pemulihan Nasional.

Kerajaan kekal komited terhadap pendirian konsolidasi fiskal dalam jangka sederhana seperti digariskan dalam RMKe-12 dengan defisit disasar berkurang kepada 3.5 peratus berbanding KDNK menjelang 2025.

Justeru, Jawatankuasa Dasar Fiskal (FPC) turut meneliti pelaksanaan pelbagai langkah fiskal dalam mencapai keseimbangan antara keperluan perbelanjaan Kerajaan dengan kemampanan fiskal.


Tangani pelbagai jurang digital, sasar 25.5% sumbangan kepada KDNK

PARLIMEN, 28 September - Infrastruktur dan perkhidmatan digital bagi menangani pelbagai jurang digital akan dipertingkatkan.

Menurut Perdana Menteri, Datuk Seri Ismail Sabri Yaakob, selain rangkaian teknologi 5G yang akan dilancarkan pada penghujung tahun ini, pelbagai inisiatif pendigitalan telah dan sedang dilakukan yang diyakini akan menyokong pencapaian sasaran 25.5% sumbangan ekonomi digital kepada KDNK pada 2025.

Sementara itu, bagi merapatkan jurang digital disebabkan perbezaan prasarana jalur lebar antara kawasan luar bandar dan bandar, Perdana Menteri memaklumkan Pusat Internet Desa (PID) dan Pusat Komuniti Desa (PKD) akan ditransformasi sebagai Pusat Digital Keluarga.

Menerusi usaha itu, penggunaannya akan diperluas untuk memberi kemudahan kepada penduduk setempat terlibat dalam e-dagang, latihan kemahiran, pembelajaran dan aktiviti masyarakat.


Expo Dubai 2020: 40 MoU dijangka dimeterai Malaysia

PUTRAJAYA, 23 September - Penyertaan Malaysia dalam acara Expo Dubai 2020 berupaya menarik pelaburan dan perdagangan bernilai hingga RM10 bilion.

40 perjanjian persefahaman (MoU) juga dijangka dimeterai merangkumi bidang inovasi dan teknologi, pelancongan, kewangan, dan industri halal.

Menteri Sains, Teknologi dan Inovasi, Datuk Seri Dr. Adham Baba yakin, acara antarabangsa itu akan menjadi pemangkin kepada kebangkitan ekonomi global yang berdepan cabaran pandemik.

Lebih 300 syarikat tempatan akan terlibat dengan ekspo berkenaan menerusi penganjuran 26 acara berkaitan perdagangan dan perniagaan.

Delegasi negara diketuai MOSTI, bersama-sama agensinya, Pusat Perubahan Iklim dan Teknologi Hijau Malaysia (MGCC) selaku agensi pelaksana.

Lebih 190 negara dan organisasi akan menyertai ekspo tersebut yang berlangsung dari 1 Oktober hingga 31 Mac tahun depan.


'Syarat kelayakan GKP sangat minimum' - Menteri Kewangan

PARLIMEN, 23 September - Syarat kelayakan permohonan Geran Khas Prihatin (GKP) untuk usahawan Perusahaan Kecil dan Sederhana (PKS) mikro dibuka dengan sangat minimum atau tidak terlalu ketat.

Malah menurut Menteri Kewangan, Tengku Datuk Seri Zafrul Abdul Aziz, kerajaan telah membuka permohonan baharu sebanyak empat kali termasuk pada Julai lalu untuk GKP 4.0 bagi usahawan mikro yang tidak lulus GKP sebelum ini.

Setakat ini, lebih sejuta usahawan PKS mikro melibatkan penerima sedia ada dan baharu telah menerima bayaran GKP masing-masing.

Bayaran fasa pertama RM500 GKP 4.0 dibuat pada 21 September lalu diikuti fasa kedua November nanti melibatkan implikasi kewangan sebanyak RM1 bilion.

Keseluruhan RM6.08 bilion dimanfaatkan oleh lebih sejuta usahawan mikro melalui empat siri bayaran GKP semenjak wabak COVID-19 melanda negara.

Tengku Datuk Seri Zafrul menjawab pertanyaan ahli parlimen Sabak Bernam, Datuk Mohd Fasiah Mohd Fakeh pada Waktu Pertanyaan Menteri.


RCEP Malaysia komited lengkapkan proses ratifikasi Disember ini

KUALA LUMPUR, 21 September - Negara-negara anggota Perjanjian Kerjasama Ekonomi Komprehensif Serantau, RCEP sedang mengambil langkah-langkah domestik bagi meratifikasi perjanjian tersebut, mengikut lunas-lunas perundangan negara masing-masing.

Sehingga kini, negara-negara yang telah meratifikasi perjanjian tersebut, masing-masing adalah Singapura, China dan Jepun.

Selain itu, Myanmar pula telah menghantar surat cara ratifikasi kepada Sekretariat ASEAN, manakala Thailand telah melengkapkan proses ratifikasi domestik dan akan menghantar surat cara ratifikasi kepada Sekretariat ASEAN pada hujung tahun ini.

Diperjelaskan, proses ratifikasi RCEP bagi Malaysia memerlukan pindaan dibuat ke atas 3 Akta di bawah bidang kuasa Kementerian Perdagangan Dalam Negeri dan Hal-Ehwal Pengguna (KPDNHEP) yang berkaitan Hak Harta Intelek (IPR) iaitu Akta Paten (Patent), Akta Hak Cipta (Copyright) dan Akta Cap Dagang (Trademark).

Ini adalah bagi memastikan akta-akta tersebut sejajar dengan obligasi negara di bawah perjanjian tersebut.

Justeru, Kementerian Perdagangan Antarabangsa dan Industri, MITI telah dimaklumkan oleh KPDNHEP bahawa draf pindaan Akta-Akta tersebut sedang diperhalusi Jabatan Peguam Negara dan memberi jaminan akan dibentangkan, di Parlimen, Disember ini.


RMK-12: MITI komited tarik lebih banyak pelaburan berkualiti tinggi

KUALA LUMPUR, 18 September - Kementerian Perdagangan Antarabangsa dan Industri(MITI) komited untuk menarik lebih banyak pelaburan berkualiti tinggi ke negara ini.

Menterinya, Datuk Seri Mohamed Azmin Ali berkata, usaha berkenaan antara strategi kerajaan untuk merapatkan jurang pembangunan dan sosioekonomi antara wilayah yang turut menjadi fokus utama di bawah Rancangan Malaysia ke-12 (RMK-12).

Pelaburan berimpak tinggi akan turut ditumpukan kepada sektor-sektor baru yang selari matlamat alam sekitar, sosial dan tadbir urus (ESG).

Ini termasuk dalam industri halal, automotif dan ekonomi digital.

Beliau bercakap secara eksklusif kepada Berita RTM.

Bagi separuh pertama tahun ini, Malaysia merekodkan jumlah keseluruhan pelaburan diluluskan sebanyak RM107.5 bilion merangkumi pelaburan langsung asing dan pelaburan langsung domestik.


MOF nilai cadangan KPDNHEP, teliti harga ayam elak kesan kepada pengguna

KULAI, 18 September - Kementerian Kewangan akan meneliti cadangan Kementerian Perdagangan dalam Negeri dan Hal Ehwal Pengguna(KPDNHEP)menstabilkan harga ayam bagi jangka masa panjang.

Keputusan perlu dilihat dari segi impak kepada penternak dan pihak terlibat dalam rantaian industri makanan tersebut.

Menteri Kewangan, Tengku Datuk Seri Zafrol Tengku Abdul Aziz berkata keutamaan kerajaan adalah kesannya kepada pengguna.

Beliau berkata demikian selepas Lawatan ke Projek Hatcheri dan Ternakan Ikan Kelah di Asuko Genius Sendirian Berhad di Kulai, Johor.

MOF akan perhalusi semua cadangan termasuk pemberian subsidi dan insentif melibatkan penternak, petani dan nelayan.


Institusi perbankan disaran segera berikan pengecualian faedah kepada penerima moratorium

PUTRAJAYA, 15 September - Institusi perbankan diarahkan untuk mengusahakan pengecualian bayaran faedah bagi penerima moratorium pinjaman bank dengan kadar segera.

Menteri Kewangan Tengku Datuk Seri Zafrul Tengku Abdul Aziz menjelaskan, ini melibatkan penerima moratorium dari kumpulan 50% terbawah daripada keseluruhan rakyat untuk sepanjang tempoh tiga bulan pada suku keempat tahun ini.

Menerusi kenyataan, Tengku Datuk Seri Zafrul juga menyatakan kerajaan akan meningkatkan had siling Kumpulan Wang COVID-19 bagi terus membantu rakyat dan peniagaan.

Dalam pada itu, melalui Bajet 2022, Kementerian Kewangan akan berusaha mempercepat pemulihan ekonomi menerusi penggubalan dasar-dasar yang mesra perniagaan dan pelaburan.

Langkah itu bagi meningkatkan lagi daya tahan negara ini.

Keutamaan MOF adalah melindungi nyawa daripada ancaman COVID-19 dan memastikan prospek pertumbuhan ekonomi negara kekal kukuh, didorong oleh Pelan Pemulihan Negara dan prinsip pengurusan kewangan yang berhemah.


FDI Malaysia lonjak 223.1 peratus

KUALA LUMPUR, 13 September - Pelaburan langsung asing (FDI) Malaysia melonjak 223.1 peratus bagi separuh pertama 2021 berbanding tempoh sama, tahun lepas.

Peningkatan memberangsangkan itu, menandakan keyakinan pelabur asing kepada iklim ekonomi negara yang stabil dan kondusif serta ekosistem perniagaannya.

Menteri Perdagangan Antarabangsa dan Industri, Datuk Seri Mohamed Azmin Ali dalam kenyataan menyebut, prestasi tersebut menandakan negara, kini menuju ke arah pemulihan ekonomi yang rancak dan lebih mampan.

Ini sekaligus membuktikan strategi negara dalam menjadi destinasi pilihan pelaburan yang menarik dan hab rantaian bekalan di ASEAN, terutama bagi operasi pembuatan, menunjukkan hasil positif.

Sektor pembuatan turut merekodkan prestasi kukuh bagi enam bulan pertama tahun ini dipacu FDI diluluskan berjumlah RM58.2 bilion.

Manakala baki RM8.7 bilion pelaburan dalam sektor berkenaan disumbangkan oleh pelabur domestik.

Bagi keseluruhan pelaburan yang diluluskan, negara merekodkan RM107.5 bilion FDI dan pelaburan langsung domestik (DDI) dalam sektor pengeluaran, perkhidmatan dan sektor utama.

Ia melibatkan 2,110 projek yang dijangka menjana 44,994 peluang pekerjaan di negara ini.


NAFAS umum lapan peratus dividen Dana Peladang Kebangsaan

PUTRAJAYA, 10 September - Pertubuhan Peladang Kebangsaan (NAFAS) mengumumkan dividen 8 peratus Dana Peladang Kebangsaan (DPK) bagi tahun kewangan berakhir 31 Disember 2020 untuk Skim Pelaburan Khas Peladang .

Menteri Pertanian dan Industri Makanan Datuk Seri Dr Ronald Kiandee berkata, nilai keseluruhan agihan dividen itu berjumlah RM7.6 juta, melibatkan 5,323 pelabur.

DPK mencatat keuntungan RM9.05 juta bagi tahun 2020, berbanding RM9.29 juta tahun sebelumnya.

Dalam pada itu,DPK memberikan pulangan yang kompetitif secara konsisten, dengan purata dividen sebanyak 8.8 peratus bagi lima tahun sejak tahun 2016.

DPK dilancarkan pada 17 Disember 2012, bagi menyediakan perkhidmatan kewangan serta menggembleng dana untuk diagihkan kepada ahli serta rangkaian Pertubuhan Peladang.

Antara projek dibiayai DPK tanaman semula ladang sawit, pembelian jentera pertanian, modal pusingan ternakan ayam dan stesen minyak.


Pengusaha IKS dengan sijil halal berpotensi tembus pasaran global

KUALA PILAH, 10 September - Pengusaha Industri Kecil dan Sederhana (IKS) yang mempunyai sijil halal berpotensi untuk dikomersialkan dan menembusi pasaran di peringkat global.

Menurut Timbalan Menteri di Jabatan Perdana Menteri (Ekonomi), Datuk Eddin Syazlee Shith, pihaknya akan meneliti keperluan dan kemampuan usahawan IKS.

Mereka akan dilatih mengembangkan perusahaan terutamanya bagi pengusaha dari kawasan luar bandar.

Datuk Eddin berkata, usaha itu dilihat mampu memulihkan industri makanan halal yang terjejas berikutan pandemik COVID-19 dan kebergantungan terhadap pengimportan makanan dari luar negara.

Malah perkembangan industri berkenaan akan mengurangkan aliran defisit ke luar negara serta menjana peluang pekerjaan kepada masyarakat setempat.

Beliau berkata demikian selepas merasmikan Program Bahan Sokongan KSSM SPM 2021 dan perasmian studio Pejabat Pendidikan Daerah (PPD) di Kuala Pilah.


Nilai pasaran farmaseutikal halal global dijangka melonjak menjelang 2024

KUALA LUMPUR, 10 September - Nilai pasaran farmaseutikal halal global dijangka berjumlah 105 bilion dolar menjelang 2024 khususnya dalam segmen penjagaan pencegahan.

Menteri Perdagangan Antarabangsa dan Industri, Datuk Seri Mohamed Azmin Ali menjelaskan, negara mampu memanfaatkan potensi berkenaan terutama menerusi kerjasama awam-swasta bagi membangunkan ubat-ubatan dan peralatan perubatan yang diperakui halal.

Ketika ini Malaysia berada di kedudukan teratas dalam Indikator Ekonomi Islam Global bagi lapan tahun berturut-turut dengan prestasi kukuh dalam sektor kewangan Islam, pelancongan, farmaseutikal dan makanan halal.


Basmi kemiskinan: Penggubal dasar perlu tingkat usaha lakukan pembaharuan

PUTRAJAYA, 10 September - Penggubal dasar perlu meningkatkan usaha dan melaksanakan pembaharuan sewajarnya bagi membendung kemiskinan di negara ini.

Menteri di Jabatan Perdana Menteri (Ekonomi), Datuk Seri Mustapa Mohamed berkata, usaha membasmi kemiskinan akan menjadi salah satu keutamaan dalam Rancangan Malaysia ke-12.

Meskipun negara telah berjaya mengurangkan kemiskinan tegar, namun masih banyak yang perlu dilakukan untuk membasmi kemiskinan sepenuhnya seperti dilakukan China.

Dasar ekonomi dan sosial China telah membantu negara itu mencapai matlamat pengurangan kemiskinan 10 tahun lebih awal daripada sasaran Pertubuhan Bangsa-Bangsa Bersatu.

Datuk Seri Mustapa menyampaikan ucaptama sempena Forum Antarabangsa mengenai Keterangkuman Baharu Asia 2021 secara maya.

Menurut Bank Dunia, kadar kemiskinan ekstrem global meningkat buat pertama kali tahun lalu dalam tempoh 20 tahun disebabkan pandemik COVID-19.


Pembangunan industri halal bantu perkukuh ketahanan ekonomi negara

PUTRAJAYA, 9 September - Industri Halal Malaysia merupakan ciri utama dalam pelaksanaan Pelan Pemulihan Negara (PPN).

Jelas Perdana Menteri, Datuk Seri Ismail Sabri Yaakob, pemulihan industri berkenaan memainkan peranan dalam menjamin ketahanan ekonomi negara yang majoriti penduduknya adalah beragama Islam.

Perbadanan Pembangunan Industri Halal (HDC) yang bertanggungjawab meneraju pembangunan industri halal, telah memperkenalkan rangka kerja di bawah Pelan Induk Industri Halal 2030.

Ia berperanan mengukuhkan pembangunan industri halal negara bagi tempoh 10 tahun akan datang.

Pelan berkenaan turut mengandungi Platform Bersepadu Halal, yang akan membantu usahawan meneroka peluang perniagaan baharu di pasaran domestik dan antarabangsa.

Teks ucapan beliau dibacakan Menteri Perdagangan Antarabangsa dan Industri Datuk Seri Mohamed Azmin Ali, pada Persidangan Perniagaan Halal Sedunia 2021, anjuran HDC secara maya.


MoF setuju terbit kertas konsultasi Awam (KKA), jagi pelengkap kenyataan Pra-Bajet 2022

PUTRAJAYA, 3 September - Kementerian Kewangan (MoF) bersetuju untuk menerbitkan Kertas Konsultasi Awam (KKA) dan mempelawa orang ramai berkongsi idea bagi Bajet 2022.

Menteri Kewangan Tengku Datuk Seri Zafrul Tengku Abdul Aziz berkata, KKA akan menjadi pelengkap kepada Kenyataan Pra-Bajet 2022 yang diterbitkan baru-baru ini.

Jelasnya, sebagai langkah permulaan, empat kertas konsultasi awam akan diterbitkan untuk mendapatkan input kepada Bajet 2022.

Ia termasuk Penambahbaikan Dasar Perolehan Kerajaan berkaitan Barangan/Perkhidmatan Tempatan dan Bumiputera, Penambahbaikan Program Bantuan Tunai, Kajian Insentif Cukai; dan Penggubalan Akta Tanggungjawab Fiskal (FRA).

MoF yakin penerbitan KKA buat kali pertama ini akan menyediakan lebih banyak peluang kepada semua pihak berkepentingan untuk memberi maklum balas masing-masing ke arah perangkaan sebuah bajet yang memenuhi keperluan rakyat serta selaras dengan dasar dan objektif negara.


RMK12, Belanjawan Pembangunan 2022 fokus utama kerajaan

PUTRAJAYA, 1 September - Rancangan Malaysia ke-12 (RMK12) akan dibentangkan di Dewan Rakyat pada 27 September ini oleh Perdana Menteri, Datuk Seri Ismail Sabri Yaakob.

Menurut Menteri di Jabatan Perdana Menteri (Ekonomi), Datuk Seri Mustapa Mohamed, rancangan lima tahun sehingga 2025 itu kini hampir siap 100%.

Jelasnya, isu utama yang akan ditangani dalam tempoh lima tahun akan datang itu termasuk merapatkan jurang pembangunan antara negeri dan kawasan dengan tumpuan di negeri-negeri yang telah dikenal pasti.

Mengulas mengenai sasaran 100 hari kementerian, pihaknya akan memfokuskan kepada penyediaan RMK12 dan memuktamadkan Belanjawan Pembangunan 2022 bersama Kementerian Kewangan.

Datuk Seri Mustapa menyatakan demikian selepas mengimbas kad perakam waktu pada hari pertama memulakan tugas rasmi di Putrajaya.

Hadir sama, Timbalannya, Datuk Eddin Syazlee Shith.


RMK-12 tetapkan hala tuju ekonomi

KUALA LUMPUR, 28 Ogos - Rancangan Malaysia Ke-12 (RMK-12) yang dijangka dibentangkan di Dewan Rakyat tidak lama lagi akan menetapkan hala tuju ekonomi negara untuk jangka sederhana dan jangka panjang.

Ia diumumkan Datuk Seri Mustapa Mohamed yang dilantik semula sebagai Menteri Di Jabatan Perdana Menteri (Ekonomi).

Menerusi satu kenyataan, beliau menyatakan kombinasi barisan kabinet baharu ini mampu melaksanakan Pelan Pemulihan Negara dengan cekap.

Pelan ini adalah untuk kesejahteraan rakyat serta membebaskan "Keluarga Malaysia" daripada pandemik COVID-19.

Ahli Parlimen Jeli itu juga mengucapkan penghargaan kepada Perdana Menteri Datuk Seri Ismail Sabri kerana memberi kepercayaan kepada beliau untuk melaksanakan tugas sebagai menteri dalam portfolio itu.


Mengurangkan kesan ekonomi berpanjangan, tingkat kuasa beli pengguna dan perkasa sektor swasta

PUTRAJAYA, 20 Ogos - Krisis pandemik COVID-19 telah memberi kesan serius dan menyeluruh kepada ekonomi negara.

Sehubungan itu, kerajaan akan menumpukan usaha ke arah mencapai dua objektif utama dalam usaha mengurangkan kesan ekonomi yang berpanjangan.

Menurut Datuk Seri Ismail Sabri, negara akan mengembalikan semula kesejahteraan rakyat, seiring dengan usaha meningkatkan kuasa beli pengguna dan mengangkat semula sektor swasta sebagai pemacu pertumbuhan ekonomi negara.

Bagi memastikan usaha ini tercapai, kerajaan akan bekerja bersama rakyat untuk membangunkan strategi baharu ekonomi bagi memperkukuh asas ekonomi negara dan mengembalikan daya saing Malaysia sebagai destinasi pelaburan utama di rantau Asia Tenggara.


Penyelesaian segera krisis politik, mampu capai pemulihan ekonomi

KUALA LUMPUR, 17 Ogos - Malaysia mampu mencapai pemulihan ekonomi sekiranya krisis politik dapat diselesaikan dengan segera.

Ini kerana situasi politik negara, mempengaruhi aliran pelaburan asing dan prestasi ringgit.

Pensyarah Pusat Pendidikan Kewangan Islam Antarabangsa, Profesor Dr. Zulkarnain Muhamad Sori berkata, kerajaan baharu yang bakal dibentuk perlu terus membantu rakyat dan ekonomi negara.

Penganalisis ekonomi, Profesor Emeritus Dr Barjoyai Bardai pula berpendapat, kerajaan baharu perlu melakukan perubahan struktur ekonomi bagi melonjakkan keyakinan pelabur.

Tambahnya, pembukaan semula ekonomi juga perlu bagi membantu rakyat dan membolehkan Keluaran Dalam Negara Kasar yang diunjurkan Bank Negara Malaysia iaitu antara tiga hingga empat peratus, dapat dicapai.


RM147 bilion bantu tangani kesan pandemik terhadap PKS dan PKS Mikro

PUTRAJAYA, 30 Jun - Kerajaan komited menangani kesan pandemik dialami sektor Perusahaan Kecil dan Sederhana (PKS) dan PKS Mikro.

Terbaharu, ia dizahirkan melalui peruntukan dan bantuan dalam Pakej Perlindungan Rakyat dan Pemulihan Ekonomi (PEMULIH) yang diumumkan Perdana Menteri dua hari lalu.

Sementara Kementerian Pembangunan Usahawan dan Koperasi (MEDAC) melalui agensinya, SME Corp terus mengangkat peranan PKS dan PKS Mikro sebagai tulang belakang ekonomi negara.

PKS menerima manfaat menerusi beberapa Pakej Rangsangan Ekonomi sejak tahun lalu termasuk PENJANA, PRIHATIN, PRIHATIN PKS, PERMAI, PEMERKASA, dan terbaharu PEMULIH.

Ia melibatkan peruntukan lebih RM147 bilion.

Tan Sri Muhyiddin juga berharap rakyat Malaysia dapat memberi sokongan penuh kepada usahawan mikro, kecil dan sederhana yang menyertai pameran melalui modul e-Pameran platform MyAssist MSME.

Sekali gus ia dijangka mampu membantu menggiatkan kembali ekonomi negara.

Perdana Menteri berucap ketika merasmikan Minggu PKS Kebangsaan 2021 dan melancarkan Portal MyAssist MSME secara maya hari ini.

MyAssist MSME menjadi platform digital bagi PKS mendapatkan maklumat, khidmat nasihat dan bimbingan, selain peluang pemasaran secara dalam talian di bawah satu bumbung.


Kekal harga runcit RON95, diesel dan LPG, diskaun bil elektrik 5% hingga 40%

PUTRAJAYA, 29 Jun - Walaupun harga komoditi di peringkat global meningkat, kerajaan akan terus mengekalkan harga runcit bagi petrol RON95, diesel dan LPG yang dijangka melibatkan subsidi melebihi RM6 bilion tahun ini.

Pada masa sama, kerajaan bersetuju memberi diskaun bil elektrik antara 5% hingga 40% mengikut penggunaan kadar elektrik dengan had maksimum 900 kilowatt jam sebulan berkuat kuasa bagi tempoh tiga bulan mulai bil bulan Julai.

Secara keseluruhan, melalui inisiatif ini rakyat akan menerima diskaun berjumlah RM346 juta.

Bagi sektor-sektor ekonomi yang terjejas khususnya pengendali hotel, taman-taman tema, pusat konvensyen, pusat beli-belah, pejabat syarikat pelancongan tempatan serta agensi pengembaraan dan pelancongan dilanjutkan tiga bulan lagi diskaun bil elektrik sebanyak 10% bagi bil bulan Oktober hingga Disember 2021.

Dengan pemberian diskaun elektrik kepada pengguna domestik dan bukan domestik ini, kerajaan akan menanggung kos tambahan sebanyak RM1 bilion.

Selain itu, untuk menangani isu kenaikan harga minyak masak botol 1 kilogram hingga 5 kilogram, Kerajaan akan melaksanakan program Harga Kawalan berasaskan nilai ambang Crude Palm Oil.

Untuk ini, kerajaan memperuntukkan subsidi tambahan sebanyak RM1 bilion.


Pelaburan di Kedah bukti keyakinan pelabur terhadap kerajaan

SIK, 26 Jun - Pelaburan berjumlah RM8.705 billion menerusi Wilayah Pembangunan Ekonomi Koridor Utara, NCER ke Kedah menunjukkan keyakinan pelabur terhadap potensi, keupayaan dan komitmen jitu ditunjukkan Kerajaan Persekutuan dan Kerajaan Negeri.

Beliau bercakap selepas meninjau tapak Kompleks Pendidikan Asnaf Zakat Kedah, Lembaga Zakat Negeri Kedah, LZNK di Kampung Batu Seketul, Sik, Kedah, pagi tadi.

Semalam Perdana Menteri, Tan Sri Muhyiddin Yassin yang mempengerusikan Mesyuarat Ke-26 Ahli Lembaga Pihak Berkuasa Pelaksanaan Koridor Utara (NCIA) mengumumkan sebanyak RM16 billion pelaburan swasta telah diluluskan di empat negeri NCER iaitu Kedah, Perak, Perlis dan Pulau Pinang.  RM8.705 bilion melibatkan pelaburan di Kedah.

Dua syarikat akan melabur di Kedah Rubber City (KRC) Padang Terap dan dua lagi di Kulim Hi-Tech Park (KHTP).

KRC akan menerima pelaburan berjumlah RM1.5 bilion dan menawarkan peluang pekerjaan kepada 2,600 orang.

Satu lagi pelaburan oleh LTS Logistics Sdn Bhd untuk membina gudang bagi depot kontena dan hub logistik bernilai RM55 juta.  Pelaburan dua syarikat gergasi di KHTP dengan jumlah keseluruhan RM7.15 bilion dan menawarkan pekerjaan kepada 12,615 orang.


Bentuk bantuan Pelan Pemulihan Negara sedang diperinci

PUTRAJAYA, 24 Jun - Bentuk Bantuan yang bakal disalurkan dalam tempoh Pelan Pemulihan Negara sedang diperinci. Menteri Kewangan, Tengku Datuk Seri Zafrul Tengku Abdul Aziz memaklumkan, kerajaan juga sedang mengkaji langkah seterusnya yang boleh diperkenal untuk membantu kelangsungan rakyat dan perniagaan.

Menerusi Laporan Laksana ke-58, beliau menjelaskan bantuan-bantuan sedia ada akan disalurkan secara berterusan termasuk pakej PEMERKASA+ yang diperkenal bagi mengurangkan beban rakyat semasa Fasa 1 PKP 3.0.

Kementerian Kewangan akan terus memantau dan memperincikan bantuan lain yang akan disalurkan kelak sepanjang pelan pemulihan.

Sementara itu, jumlah pelaburan yang diluluskan pada 2021 dijangka lebih tinggi berbanding tahun lalu.

Ini berikutan wujudnya tanda-tanda positif ekonomi negara dalam tahap pemulihan disokong pakej-pakej rangsangan yang membuahkan hasil.

Setakat suku kedua tahun ini, negara telah mencapai hampir RM100 bilion jumlah pelaburan yang diluluskan dalam sektor pembuatan, perkhidmatan dan sektor utama.

Tahun lalu, Malaysia mencatat nilai pelaburan diluluskan sebanyak RM164 bilion dengan pelaburan langsung domestik (DDI) menyumbang 60.9% dan pelaburan langsung asing (FDI) meningkat 39.1%.


Rundingan awam-swasta, usaha rangka dasar dan tingkatkan kefahaman kesan COVID-19

PUTRAJAYA, 23 Jun - Kerajaan komited meneruskan rundingan awam-swasta sebagai usaha merangka dasar yang lebih baik pada masa hadapan.

Menteri di Jabatan Perdana Menteri Ekonomi, Datuk Seri Mustapa Mohamed berkata, rundingan akan turut meningkatkan kefahaman mengenai kesan COVID-19 kepada ekonomi serta pasca pemulihan pandemik.

Berucap pada pelancaran Laporan Pemantauan Ekonomi Malaysia Jun 2021 Bank Dunia secara maya, beliau turut mengambil maklum mengenai semakan semula unjuran pertumbuhan ekonomi negara oleh Bank Dunia.

Ekonomi negara berada pada trajektori pemulihan kukuh sebelum Mei 2021 dengan pertumbuhan KDNK dan petunjuk ekonomi yang lebih baik pada suku pertama.

Namun, peningkatan kes COVID-19 dan pelaksanaan semula sekatan pergerakan telah memberi kesan kepada pemulihan ekonomi.


Perjanjian pelaburan Kumpulan Sunway dan GIC Private Limited bukti keyakinan terhadap sektor penjagaan kesihatan negara

PUTRAJAYA, 23 Jun - Kumpulan Sunway memeterai perjanjian pelaburan dengan syarikat dana kekayaan berdaulat Singapura, GIC Private Limited.

Sejumlah RM750 juta akan dilaburkan syarikat berkenaan mewakili 16% pegangan dalam segmen penjagaan kesihatan Kumpulan Sunway.

Perdana Menteri, Tan Sri Muhyiddin Yassin menegaskan, transaksi tersebut bukti keyakinan pelabur terhadap Malaysia sebagai destinasi pelaburan khususnya dalam sektor penjagaan kesihatan.

Beliau berkata demikian menerusi ucaptama yang disampaikan secara dalam talian.

Tambahnya, sektor penjagaan kesihatan dijangka berkembang pada kadar 127% dan berpotensi menyumbang sejumlah RM127 bilion kepada ekonomi menjelang 2027.

Keupayaan yang dibekalkan oleh perkhidmatan kesihatan swasta menawarkan kepakaran petugas kesihatan terlatih menjadikan Malaysia destinasi ideal pelancongan kesihatan rantau ini.


Perbincangan mekanisme subsidi minyak masak pada peringkat akhir

KUALA LUMPUR, 23 Jun - Isu peningkatan harga minyak masak.

Satu mekanisme terbaik subsidi minyak masak dalam botol dengan kapasiti 2 kilogram atau 5 kilogram sedang diteliti dan kini pada peringkat akhir.

Menteri Perusahaan Perladangan dan Komoditi, Datuk Dr. Mohd Khairuddin Aman Razali, berkata perkara itu akan dibentangkan pada mesyuarat mingguan Kabinet hari ini.

Selain kementeriannya, perbincangan itu turut melibatkan Kementerian Kewangan dan Kementerian Perdagangan Dalam Negeri dan Hal Ehwal Pengguna.

Datuk Dr Mohd Khairuddin Aman Razali ditemui selepas menjadi tetamu pada Program Bicara Politikonomi di Angkasapuri.


Dana Penjana Nasional berjaya kumpul RM850 juta

PUTRAJAYA, 11 Jun - Program Dana Penjana Nasional (DPN) berjaya mengumpul RM850 juta pada pusingan awal yang berakhir hujung bulan lalu.

Jumlah tersebut melebihi sasaran awal ditetapkan berjumlah RM228 juta.

Menteri Kewangan, Tengku Datuk Seri Zafrul Tengku Abdul Aziz dalam satu kenyataan berkata, daripada RM850 juta, RM433 juta  atau lebih 55 peratus merupakan modal pelabur asing, termasuk pelaburan dari Hong Kong, Korea Selatan dan Singapura.

Daripada lapan syarikat modal teroka asing dan rakan kongsi tempatan yang terpilih di bawah program DPN, tiga telah berjaya mencapai sasaran dana pusingan akhir lebih awal daripada jangkaan.

Suntikan dana pelaburan ini djangka akan memangkin ekosistem syarikat modal teroka tempatan, dan memberi impak kepada syarikat pemula niaga negara.

Kejayaan pengumpulan dana pusingan awal sekaligus memberi harapan sasaran peruntukan sebanyak RM1.2 bilion, mampu dicapai.

DPN merupakan program padanan 'fund-of-funds' yang juga sebahagian daripada Pelan Jana Semula Ekonomi Negara (PENJANA).


Malaysia kekal sebagai destinasi pelaburan

PUTRAJAYA, 10 Jun - Malaysia kekal destinasi pelaburan kompetitif bagi pelabur asing di sebalik pelbagai cabaran pandemik COVID-19.  Pelaburan diluluskan bagi suku pertama tahun ini berjumlah RM80.6 bilion berbanding RM41.2 bilion tempoh sama tahun lalu.

Menteri Perdagangan Antarabangsa dan Industri, Datuk Seri Mohamed Azmin Ali memaklumkan, strategi agresif berterusan dalam menarik pelaburan bernilai tinggi daripada pelabur asing dan domestik telah menunjukkan hasil menggalakkan.

Pelaburan yang diluluskan membabitkan 993 projek dan dijangka menjana 32,557 peluang pekerjaan.

Pelaburan langsung asing (FDI) yang diluluskan meningkat 383.4% kepada RM54.9 bilion bagi tiga bulan pertama tahun ini, berbanding RM11.4 bilion suku sama tahun lalu.

Menerusi satu kenyataan, beliau menjelaskan lima negara utama yang menjadi penyumbang utama ialah Singapura, Belanda, Korea, Taiwan dan Hong Kong.

Sementara itu, pelaburan langsung domestik (DDI) menyumbang 31.9% bersamaan RM25.7 bilion nilai pelaburan.

Sektor pembuatan merekodkan pelaburan berjumlah RM58.5 bilion diikuti sektor perkhidmatan (RM15.6 bilion) dan sektor utama RM6.2 bilion.


GKP 3.0: Hampir satu juta PKS mikro terima RM1,000 mulai 10 Jun

PUTRAJAYA, 9 Jun - Hampir satu juta perusahaan kecil dan sederhana (PKS) mikro akan menerima bayaran berjumlah RM1,000 bagi setiap penerima bermula 10 Jun ini.

Menteri Kewangan, Tengku Datuk Seri Zafrul Tengku Abdul Aziz berkata, agihan itu merangkumi penerima sedia ada Geran Khas Prihatin (GKP) 1.0 dan GKP 2.0 serta PKS mikro yang baru diluluskan permohonannya.

Menurut beliau, pembayaran akan dibuat secara berperingkat melibatkan peruntukan hampir satu bilion ringgit.

Pembayaran akan dikreditkan terus ke akaun bank yang didaftarkan dalam sistem Geran Khas.

Semakan status kelulusan boleh dibuat mulai hari ini menerusi pautan SEMAKAN STATUS KELULUSAN: https://gkp.hasil.gov.my.

Bayaran tambahan sebanyak RM500 melibatkan peruntukan hampir RM500 juta pula akan dibayar pada Julai ini.

Ia sekali gus menjadikan jumlah keseluruhan bayaran di bawah GKP 3.0 sebanyak RM1.5 bilion ringgit.

Secara keseluruhan, RM5.08 bilion telah dan akan disalurkan di bawah GKP sejak COVID-19 melanda negara.

Di bawah Pemerkasa Plus, kerajaan mengumumkan kadar GKP ditingkatkan kepada RM1,500 daripada RM1,000 sebelum ini.


KWSP catat pendapatan pelaburan kasar RM19.29 bilion

KUALA LUMPUR, 8 Jun - Kumpulan Wang Simpanan Pekerja (KWSP) mencatat pendapatan pelaburan kasar RM19.29 bilion bagi suku pertama berakhir 31 Mac 2021.  Ketua Pegawai Eksekutif KWSP, Datuk Seri Amir Hamzah Azizan dalam satu kenyataan berkata, ekuiti yang menyumbang 74 peratus kepada jumlah pendapatan kasar, mencatatkan pendapatan pelaburan sebanyak RM14.28 bilion.

Manakala instrumen pendapatan tetap, menyumbang RM3.92 bilion.

Kelas aset hartanah dan infrastruktur serta instrumen pasaran wang masing-masing menyumbang RM0.71 bilion dan RM0.38 bilion.

Pendapatan pelaburan bersih berjumlah RM19.24 bilion selepas mengambil kira turun nilai kos atas ekuiti tersenarai.

Prestasi memberangsangkan pada suku pertama disokong pemulihan ekonomi global yang bermula sejak separuh kedua tahun lalu.

KWSP yakin pelaksanaan program vaksinasi serta sokongan dasar fiskal dan kewangan di seluruh dunia akan menggerakkan aktiviti dan pertumbuhan ekonomi.

Walaupun terdapat kebimbangan berkaitan inflasi, ia tidak menjejaskan aliran positif dalam pasaran ekuiti.

Sehingga akhir Mac 2011, aset pelaburan KWSP berjumlah RM981.71 bilion, dengan 36 peratus diperuntukkan dalam pasaran luar negara.

Pelaburan luar negara menyumbang RM11.15 bilion atau 58 peratus kepada jumlah pendapatan pelaburan kasar, terutamanya ekuiti luar negara.


Belanjawan 2022: Tumpu soal bantu rakyat

KUALA LUMPUR, 24 Mei - Usaha membantu rakyat khususnya dalam menangani kesan pandemik COVID-19 akan menjadi tumpuan Belanjawan 2022.

Perdana Menteri Tan Sri Muhyiddin Yassin berkata, ketika ini, pelbagai inisiatif telah dilaksanakan bagi membantu semua kumpulan rentan yang terkesan.

Jelasnya, keputusan kerajaan untuk tidak melaksanakan PKP penuh seperti dilaksanakan tahun lalu menerusi PKP 1.0 dibuat atas dasar mengimbangi kepentingan nyawa dan kehidupan.

Tambah beliau, pihaknya memantau rapat kemampuan fiskal negara setelah memperuntukkan lebih RM340 bilion menerusi enam pakej rangsangan yang diperkenal sebelum ini.

Dalam pada itu, mengulas isu SOP yang disifatkan sesetengah pihak mengelirukan dan sering berubah-rubah, setiap pemimpin masyarakat diminta memainkan peranan masing-masing memberi penerangan mengenai sebarang perubahan.

Ini terutama berhubung SOP melibatkan sub-sektor yang lebih terperinci agar tidak timbul kekeliruan dan menjamin pematuhan dalam kalangan rakyat.


Maybank luluskan RM32 bilion nilai permohonan penangguhan pembayaran pinjaman

KUALA LUMPUR, 20 Mei - Maybank telah memproses lebih 200,000 permohonan bantuan pembayaran balik dan meluluskan RM32 bilion nilai permohonan yang layak setakat ini.

37% daripada permohonan telah diberi penangguhan pembayaran ansuran bulanan bagi pembiayaan mereka.

Manakala bagi pelanggan yang lain pembayaran ansuran bulanan dikurangkan mengikut tempoh yang ditetapkan.

Maybank dalam satu kenyataan memaklumkan selain meneruskan Bantuan Pembayaran Balik, bank turut komited menyediakan pelbagai penyelesaian pembiayaan untuk perniagaan dan individu yang terjejas akibat COVID-19.

Untuk kemudahan pelanggan, permohonan Bantuan Pembayaran Balik boleh dibuat melalui empat saluran mudah.

Ini termasuk permohonan dalam talian menerusi Maybank2u atau Maybank2u Biz dan menerusi e-mel This email address is being protected from spambots. You need JavaScript enabled to view it. (pelanggan individu) dan This email address is being protected from spambots. You need JavaScript enabled to view it. (pelanggan PKS)

Selain itu, pelanggan juga boleh mengunjungi mana-mana cawangan, Pusat PKS Pusat Pembiayaann Auto atau hubungi talian Khidmat Pelanggan Maybank 1-300-88-6688


Kerajaan tiada rancangan laksana moratorium, rakyat masih terima manfaat pakej rangsangan dan Belanjawan 2021

PUTRAJAYA, 12 Mei - Meskipun tiada pelaksanaan moratorium secara automatik selaras Perintah Kawalan Pergerakan, PKP 3.0. Ini tidak bermaksud kebajikan golongan rentan dipinggirkan.

Jelas Menteri Kewangan, Tengku Datuk Seri Zafrul Tengku Abdul Aziz, rakyat masih lagi menerima manfaat ditawarkan menerusi pakej rangsangan terdahulu, selain peruntukan Belanjawan 2021.

Pelbagai inisiatif antaranya Program Subsidi Upah, Geran Khas Prihatin dan Bantuan Prihatin Rakyat, masih dilaksanakan bagi memanfaatkan individu dan sektor perniagaan terjejas.

RM10 bilion daripada keseluruhan RM27 bilion Dana COVID-19, dibelanjakan setakat April 2021.

Mengulas lanjut, pelaksanaan PKP 3.0 akan mengguna-pakai strategi sama seperti PKP 2.0, yang menyaksikan Kadar Dalam Negara Kasar menguncup pada kadar 0.5%.

Ia lebih baik berbanding kadar penguncupan mendadak 17.1% yang dicatat pada tempoh PKP pertama, tahun lepas.

Beliau menjelaskan perkara pada Sesi Taklimat Media Pelaksanaan PKP 3.0, di Putrajaya.


Harga minyak sawit mentah catat prestasi terbaik dalam sejarah

KUALA LUMPUR, 11 Mei - Harga minyak sawit mentah (MSM) Malaysia melonjak kepada 12.03% sejak 15 Mac 2021.

Ketua Pengarah Lembaga Minyak Sawit Malaysia (MPOB), Dr Ahmad Parveez Ghulam Kadir menjelaskan komoditi itu mendapat permintaan tinggi berikutan kenaikan harga minyak kacang soya.

Peningkatan eksport minyak sawit dan stoknya yang terkawal turut membantu meningkatkan harganya.

Harga MSM melonjak kepada RM4,758.50 (setan) pada 7 Mei lalu dan merupakan prestasi terbaik dalam sejarah minyak sawit.

Eksport minyak sawit Malaysia meningkat 12.6% kepada 1.34 juta tan pada April 2021 daripada 1.19 juta tan pada Mac 2021.

Ia berikutan permintaan yang meningkat daripada negara pengimport utama.


Harga minyak sawit mentah catat prsetasi terbaik

KUALA LUMPUR, 11 Mei - Harga minyak sawit mentah (MSM) Malaysia melonjak kepada 12.03 peratus sejak 15 Mac 2021.

Ketua Pengarah Lembaga Minyak Sawit Malaysia (MPOB), Dr Ahmad Parveez Ghulam Kadir menjelaskan komoditi itu mendapat permintaan tinggi, berikutan kenaikan harga minyak kacang soya.

Eksport minyak sawit Malaysia meningkat 12.6 peratus kepada 1.34 juta tan pada April 2021 daripada 1.19 juta tan pada Mac 2021.

Ia berikutan permintaan yang meningkat daripada negara-negara pengimport utama.


177,900 kekosongan jawatan direkodkan pada suku pertama 2021

KUALA LUMPUR, 10 Mei - Sektor ekonomi merekodkan 177,900 kekosongan jawatan pada suku pertama 2021 selari prestasi ekonomi lebih baik.

Kekosongan jawatan di sektor berkenaan meningkat 7.2% berbanding 166,000 pada tempoh sama tahun lalu.

Ketua Perangkawan, Datuk Sri Dr. Mohd. Uzir Mahidin dalam satu kenyataan berkata, mengambil kira krisis kesihatan yang sedang berlaku menyebabkan permintaan buruh di Malaysia menunjukkan momentum pemulihan sederhana pada suku pertama 2021.

Ini berikutan kelonggaran beberapa sekatan yang dikenakan pada peringkat awal Perintah Kawalan Pergerakan (PKP) bermula Januari lalu.

Pelbagai insentif dan pakej rangsangan dilaksanakan kerajaan dijangka mendorong pertumbuhan ekonomi lebih baik seterusnya memacu pemulihan pasaran buruh.

Namun, bilangan kekosongan jawatan pada suku pertama masih belum mencapai paras normal seperti sebelum krisis yang merekodkan secara purata 200,000 kekosongan jawatan.

55.5% kekosongan jawatan pada suku pertama melibatkan jawatan separuh mahir, 23.5% dalam kategori mahir dan 21% jawatan berkemahiran rendah.


Projek Transformasi Perusahaan Industri Getah beri tumpuan hasilkan getah krip

PADANG BESAR, 10 Mei - Di sebalik harga getah seluruh dunia yang tidak menentu, Lembaga Getah Malaysia (LGM) melalui Projek Transformasi Perusahaan Industri Getah akan memberi tumpuan kepada penghasilan getah krip.  Kementerian Perusahaan Perladangan dan Komoditi bersedia menyalurkan geran sebanyak RM6 juta menerusi 20 koperasi pekebun getah seluruh negara bagi menyediakan mesin getah krip.

Menterinya, Datuk Dr. Mohd Khairuddin Aman Razali, yakin dengan penglibatan menyeluruh pekebun getah dalam projek yang mampu meningkatkan pendapatan pekebun atau penoreh getah.  Harga getah krip jauh lebih tinggi berbanding getah skrap ketika ini dengan pihak Perbadanan Lembaga Getah Malaysia bertanggungjawab memasarkan di peringkat antarabangsa dengan perolehan pendapatan lebih tinggi.

Beliau menyatakan demikian pada Program Penyampaian Sumbangan Bantuan kepada Pekebun Kecil Getah di Parlimen Padang Besar.

Di Perlis sahaja terdapat 3,800 pekebun atau penoreh getah dan pelaksanaan Projek Transformasi Perusahaan Industri Getah mampu melonjakkan pendapatan kumpulan sasar.


Usahawan PKS perlu adaptasi teknologi terkini

PUTRAJAYA, 9 Mei - Usahawan tempatan terutama pengusaha kecil sederhana (PKS) perlu berani mengadaptasi teknologi terkini dengan bertukar kepada model perniagaan secara digital ataupun menggunakan platform e-dagang.

Menteri Pembangunan Usahawan dan Koperasi, Datuk Seri Wan Junaidi Tuanku Jaafar menegaskan, dalam situasi pendamik COVID-19 yang melanda ketika ini, mereka tidak lagi boleh bergantung kepada perniagaan yang berbentuk konvensional.

Hasil tinjauan ini jelas beliau, menunjukkan perubahan trend pengguna yang semakin cenderung kepada e-dagang.

Datuk Seri Wan Junaidi sebelum itu merasmikan penutup Bazar Jualan Murah Raya MEDAC di Putrajaya.

Bazar jualan murah ini memberi peluang kepada usahawan menjual produk masing-masing secara fizikal dan juga dalam talian melalui platform Warongku dan Jimatbiz.


Kedudukan tenaga buruh catat kadar pengangguran rendah pada 4.7 peratus

KUALA LUMPUR, 7 Mei - Kedudukan tenaga buruh setakat suku pertama tahun ini merekodkan kadar pengangguran lebih rendah iaitu 4.7 peratus, bersamaan 753,000 penganggur.

Melalui satu kenyataan, Ketua Perangkawan Malaysia, Datuk Seri Dr. Mohd Uzir Mahidin menyatakan perbandingan bulan ke bulan menunjukkan situasi tenaga buruh semakin baik pada Mac susulan peningkatan bilangan penduduk yang bekerja.

Mengikut sektor ekonomi, bilangan penduduk bekerja dalam Sektor Perkhidmatan terus meningkat pada Mac, terutamanya aktiviti Perdagangan, Borong dan Runcit, Perkhidmatan Makanan dan Minuman, Pendidikan, Kesihatan serta Kemanusiaan dan Kerja Sosial.

Selain itu, sektor Pembuatan dan Pembinaan terus mencatatkan peningkatan manakala guna tenaga dalam sektor Pertanian, Perlombongan dan Pengkuarian kekal dalam trend menurun. Pemulihan kedudukan tenaga buruh dijangka berterusan disokong pembukaan semula lebih banyak aktiviti perniagaan.

Selain, peluasan program vaksinasi COVID-19 kepada komuniti yang lebih ramai.

Bagaimanapun, momentum positif ini dipengaruhi ketidaktentuan situasi kesihatan dan seterusnya prestasi ekonomi negara.


Kementerian Perusahaan, Perladangan dan Komoditi runding pengecualian dapatkan 20,000 pekerja asing

JALAN HANG TUAH, 7 Mei - Kementerian Perusahaan, Perladangan dan Komoditi sedang berusaha untuk mendapatkan bekalan pengecualian daripada kerajaan untuk membawa masuk 20,000 pekerja asing.

Menterinya, Datuk Dr Mohd Khairuddin Aman Razali berkata, pengecualian itu penting berdasarkan sektor perladangan dan komoditi merupakan kelompok terbesar negara.

Bagaimanapun, pihaknya sentiasa menggalakkan sektor berkenaan untuk tidak terlalu bergantung kepada pekerja asing semata-mata.

Beliau berkata demikian selepas Sesi Dialog Siri Jerayawara Majlis Kayu Kayan Malaysia 2021.  Dalam pada itu, langkah mentransformasikan operasi industri kayu-kayan ke arah penggunaan automasi dan pendigitalan juga dilihat sebagai langkah terbaik untuk mengurangkan kebergantungan kepada tenaga asing.


Kerajaan persekutuan laksana empat penambahbaikan pemberian kepada negeri

PUTRAJAYA, 7 Mei - Kerajaan Persekutuan bersetuju melaksanakan empat penambahbaikan terhadap pemberian serta sokongan yang disalurkan kepada kerajaan negeri tahun ini.

Kenyataan Kementerian Kewangan menyebut, keputusan itu dicapai dalam mesyuarat Majlis Kewangan Negara yang dipengerusikan Perdana Menteri Tan Sri Muhyiddin Yassin dan dihadiri menteri besar serta ketua menteri secara maya.

Penambahbaikan pertama ialah Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup kepada semua kerajaan negeri berjumlah RM400 juta berbanding RM350 juta sebelum ini.

Peningkatan peruntukan ini bertujuan membiayai aktiviti Pindahan Fiskal Ekologi sebagai insentif tambahan kepada kerajaan untuk menjamin kelestarian biodiversiti negara.

Kedua, caruman kepada Kumpulan Wang Rizab Negeri berjumlah RM440 juta turut diluluskan bagi membantu defisit yang dialami dalam mengurus hal ehwal kewangan dan projek pembangunan masing-masing.

Ketiga, Majlis Kewangan Negara bersetuju supaya Garis Panduan Tatacara Penggunaan Pemberian Sistem Maklumat Rekod Jalan Raya Malaysia (MARRIS), ditambah baik meliputi peluasan takrifan penyenggaraan jalan negeri.

Keputusan ini diharap memberi fleksibiliti kepada kerajaan negeri melaksanakan kerja-kerja penyenggaraan jalan mengikut keutamaan masing-masing seterusnya menjamin keselamatan rakyat.

Penambahbaikan keempat, melibatkan peruntukan RM260 juta kepada kerajaan negeri bagi membantu pelaksanaan projek-projek berskala kecil.

Agihan pertama sebanyak RM60 juta telah disalurkan dengan had maksimum RM100,000 bagi setiap projek untuk manfaat kontraktor kecil bumiputera secara saksama.


Cadangan penambahbaikan aktiviti katering: Bakal dikemuka kepada MKN dan KKM bantu peniaga terjejas

PUTRAJAYA, 5 Mei - Cadangan penambahbaikan bagi aktiviti katering bakal dikemukakan kepada Majlis Keselamatan Negara (MKN) dan Kementerian Kesihatan Malaysia (KKM).

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menerusi kenyataan media menjelaskan langkah berkenaan diambil bagi membantu pemain sektor yang menerima impak kesan pandemik COVID-19.

Beliau mengadakan libat urus dan dialog bersama persatuan, pemain industri katering dan perunding perkahwinan pada 3 Mei lalu.

Isu dibangkitkan termasuk isu pemulangan duit bayaran deposit, cadangan penambahbaikan garis panduan melibatkan katering, keperluan bantuan dana dan tahap profesionalisme.

Tindakan penyelesaian akan diperincikan pemain industri bersama Kementerian dan Jabatan berkaitan.

Pada 2015, Industri katering menyumbang RM5.8 bilion kepada Keluaran Dalam Negara Kasar pada 2015, berbanding hanya RM3.6 bilion pada 2010.


Cabaran Impak Inovasi Khazanah: Orang ramai boleh kemuka cadangan perniagaan

KUALA LUMPUR, 5 Mei - Khazanah Nasional Bhd membuka peluang kepada orang ramai mengemukakan cadangan perniagaan berimpak tinggi di bawah Cabaran Impak Inovasi Khazanah (KIIC).

Pengarah Urusan Khazanah, Datuk Shahril Ridza Ridzuan menerusi satu kenyataan memaklumkan, cadangan perlu menjurus kepada pertumbuhan dan kemajuan perkhidmatan bagi warga emas pada kadar berpatutan.

Bertemakan ‘Meningkatkan Mutu Perkhidmatan Bagi Warga Emas di Malaysia’, cabaran tersebut bertujuan mengatasi jurang dalam industri berkenaan serta mempersiap Malaysia ke arah status Negara Tua menjelang 2045.

Terbuka kepada semua warganegara, permohonan dalam talian untuk Cabaran Impak Inovasi Khazanah (KIIC) dibuka bermula semalam dan berakhir 7 Jun ini.

Penyertaan yang disenarai pendek akan menerima jemputan untuk menghadiri Pitch Day dan pemenang akan diumumkan pada Julai 2021.

Pemenang akan menerima geran pembangunan projek berjumlah sehingga RM300,000 dan berpeluang menerima pelaburan susulan daripada Khazanah.

Maklumat lanjut mengenai Cabaran Impak Inovasi Khazanah (KIIC) boleh diperoleh dipautan http://khazanah.com.my.


Platform inisiatif MyDIGITAL peringkat kebangsaan

PUTRAJAYA, 5 Mei - Platform khusus bagi membolehkan inisiatif MyDIGITAL peringkat kebangsaan diselaraskan melalui Pelan Strategik dan Pelan Digital setiap negeri akan diwujudkan.

Jelas Menteri di Jabatan Perdana Menteri Ekonomi, Datuk Seri Mustapa Mohamed, jurang pelaksanaan agenda digital di antara negeri akan dinilai dan dipantau melalui indeks pencapaian yang akan dibangunkan oleh Unit Perancang Ekonomi, Jabatan Perdana Menteri.

Mesyuarat bersama kerajaan negeri akan diadakan setiap tiga bulan bagi memastikan agenda digital dilaksanakan dengan berkesan.

Sementara itu, Suruhanjaya Komunikasi Multimedia memaklumkan, kos pembinaan struktur menara komunikasi dan struktur atas bumbung berbeza mengikut negeri.

Kos membina menara komunikasi melibatkan julat yang besar antara RM2,065 hingga RM37,600.

Kadar migrasi talian mudah 3G kepada 4G meningkat 130% melibatkan lebih 629,000 pelanggan.


Proton catat peningkatan jualan bulan ketiga

KUALA LUMPUR, 4 Mei - Pengeluar kereta nasional, Proton Holdings Bhd mencatatkan peningkatan jualan bagi bulan ketiga berturut-turut.

Bulan lalu, 15,017 unit kenderaan dijual dengan peningkatan 0.18% bagi tempoh bulan ke bulan.

Menurut Ketua Pegawai Eksekutif Proton Edar, Roslan Abdullah, Proton mengukuhkan kedudukan di tempat kedua dari segi prestasi jualan.

Pegangan pasaran tahun ini dianggar pada 24.4% dengan jumlah keseluruhan jualan 47,843 unit bagi empat bulan pertama 2021.

Model Proton Saga kembali merekodkan jualan tertinggi di peringkat nasional dengan 5,472 unit terjual pada April.

Model kenderaan utiliti sukan (SUV) turut mencatatkan jualan kukuh dengan 5,684 unit Proton X50 dan X70 diserahkan kepada pelanggan.

Sementara itu, jumlah keseluruhan industri dianggar melebihi 56,000 unit memandangkan semua jenama giat memenuhi tempahan sebelum insentif cukai jualan di bawah pakej Pelan Jana Semula Ekonomi Negara (PENJANA) tamat akhir Jun ini.


BPR fasa 2 : bayaran mula diagihkan mulai 7 Mei

PUTRAJAYA, 4 Mei - Pembayaran fasa dua Bantuan Prihatin Rakyat (BPR) akan dibuat secara berperingkat bermula 7 Mei ini.

Ia bakal memanfaatkan 8.4 juta penerima, merangkumi 3.6 juta isi rumah, 1 juta warga emas dan 3.8 juta individu bujang.

Menurut Menteri Kewangan, Tengku Datuk Seri Zafrul Tengku Abdul Aziz, jumlah peruntukan ditambah kepada RM2.75 bilion berbanding fasa sebelum ini.

Penerima kategori isi rumah dan individu bujang yang sebelum ini menerima RM300 dan RM150 akan mendapat bayaran antara RM150 hingga RM600.

Semakan status kelulusan Bantuan Prihatin Rakyat (BPR) boleh dibuat mulai 7 Mei 2021 melalui pautan https://bpr.hasil.gov.my.

Mereka yang gagal boleh membuat rayuan bermula 15 hingga 30 Jun.


Elemen semak dan imbang kekal tidak jejas pindaan ke atas penggunaan dana KWAN

KUALA LUMPUR, 30 April - Elemen semak dan imbang kekal terjamin walaupun terdapat pindaan spesifik dan terhad ke atas penggunaan dana Kumpulan Wang Amanah Negara (KWAN).

Menteri Kewangan, Tengku Datuk Seri Zafrul Tengku Abdul Aziz menjelaskan KWAN dikawal selia 5 anggota lembaga pemegang amanah yang membuat semua keputusan dasar, sebelum dikemukakan kepada Kerajaan.

Menerusi Laporan Laksana ke-51, beliau memaklumkan, lembaga pemegang amanah turut merangkumi wakil kerajaan dan swasta atau kumpulan professional.

Selain itu, KWAN juga diaudit setiap tahun oleh Jabatan Audit Negara.

Sementara itu, penggunaan dana KWAN oleh Malaysia berbanding negara lain ialah sekitar AS$1.2 bilion.

Antara negara yang turut menggunakan dana dari rizab atau tabung amanah termasuk Ireland, Norway dan Singapura yang menggunakan rizab dalaman bernilai hampir AS$40 bilion.


Usahawan kecil digalak mohon Skim Pembiayaan Informal segera

AYER KEROH, 30 April - Kira-kira RM12.5 juta telah diagih kepada 2,154 peniaga kecil-kecilan melalui menerusi Skim Pembiayaan Informal (SPIN) sejak Januari lalu. Timbalan Menteri Pembangunan Usahawan dan Koperasi, Datuk Mas Ermieyati Samsudin berkata, ia merupakan peruntukan di bawah Tabung Ekonomi Kumpulan Usaha Niaga (TEKUN) Nasional berjumlah RM50 juta tahun ini bagi membantu peniaga kecil yang terjejas untuk meneruskan kelangsungan perniagaan mereka.

Menurut beliau, skim berkenaan menyasar seramai 10,000 usahawan seluruh negara yang tidak berdaftar dengan Suruhanjaya Syarikat Malaysia (SSM) untuk memanfaatkan bantuan pinjaman tersebut.  Jelasnya, urusan permohonan SPIN adalah mudah dengan kelulusan dalam tempoh tujuh hari.

Pemohon hanya perlu menyertakan salinan kad pengenalan, salinan penyata akaun bank sebulan dan bil utiliti.

Ketika ditemui di Ayer Keroh, beliau memaklumkan pembiayaan maksimum sebanyak RM5,000 dengan tempoh pembayaran balik adalah dalam tempoh tiga tahun.


MAHB tidak bercadang buang pekerja

ALOR SETAR, 29 April - Malaysia Airports Holdings Bhd (MAHB) tidak bercadang memberhentikan kira-kira 10,000 pekerjanya walaupun berdepan situasi mencabar akibat penularan COVID-19.

Pengerusinya, Datuk Seri Dr Zambry Abdul Kadir berkata, di peringkat pengurusan iaitu Ketua Pegawai Eksekutif Kumpulan Malaysia Airports, Datuk Mohd Shukrie Mohd Salleh sentiasa berusaha memastikan supaya kebajikan pekerja mereka terbela.

Pihaknya turut mengambil langkah membantu nasib peruncit kecil di lapangan terbang yang terjejas.

Beliau ditemui pada  Majlis Penyerahan Sumbangan Barangan Keperluan Asas  kepada 350 keluarga B40 terpilih di sekitar Lapangan Terbang Sultan Abdul Halim menerusi program tanggungjawab korporat (CSR) MyAirportCARES Ceria Ramadan.  Kedah merupakan negeri pertama menerima sumbangan tersebut dengan peruntukkan RM400,000 disalurkan kepada 1,000 keluarga B40 terpilih di seluruh negara.


Portal MyFutureJobs terima 600,000 permohonan pekerjaan

KUALA LUMPUR, 27 April - Pertubuhan Keselamatan Sosial (PERKESO) menggalakkan majikan bagi sektor PKS memanfaatkan portal pekerjaan MyFutureJobs.

Ia bagi memenuhi keperluan dan kehendak organisasi syarikat masing-masing.

Menurut Ketua Pegawai Eksekutinya Datuk Seri Dr. Mohammed Azman Aziz Mohammed, lebih 600 ,000 permohonon pekerjaan telah direkodkan dalam portal berkenaan.

Selain itu, majikan juga boleh mendapat faedah daripada insentif pengambilan dan program latihan dibawah Penjana Kerjaya 2.0.

Beliau berkata demikian dalam majlis Pelancaran e-Fair MyMalaysia SME HR secara atas talian.


Pelan Hala Tuju OGSE Kebangsaan 2021-2030 dilancarkan

KUALA LUMPUR, 27 April - Industri perkhidmatan serta peralatan minyak dan gas (OGSE) bakal menyumbang sehingga RM50 bilion kepada Keluaran Dalam Negara Kasar (KDNK) menjelang tahun 2030 berbanding RM20 bilion pada 2020.

Menteri di Jabatan Perdana Menteri (Ekonomi), Datuk Seri Mustapa Mohamed berkata, hasil itu mampu dicapai menerusi pelaksanaan Pelan Pembangunan Industri OGSE Nasional 2021-2030.

Beliau ditemui pada majlis pelancaran pelan berkenaan di ibu negara.

Pelan itu diperkenalkan bagi mendepani peralihan dalam industri minyak dan gas negara, agar sektor berkenaan kekal relevan di masa hadapan.

Ia merangkumi empat strategik iaitu Daya Saing, Ketahanan, Pembangunan dan Kelestarian, serta 31 inisiatif yang akan dilaksana dalam tiga fasa pada tahun ini.


Kerajaan komited tambah dana Kumpulan Wang Amanah Negara

PUTRAJAYA, 27 April - RM5 bilion daripada Kumpulan Wang Amanah Negara (KWAN) diperuntukkan untuk menyegerakan pemerolehan vaksin COVID-19 dan perbelanjaan berkaitan Program Imunisasi COVID-19 Kebangsaan.

Kerajaan menyatakan komitmen untuk menambah semula Dana KWAN apabila krisis kesihatan berakhir dan kewangan kerajaan kembali kukuh.

Tambahnya, bukan hanya dana KWAN malah kerajaan turut komited memastikan dana pelaburan lain seperti Kumpulan Wang Simpanan Pekerja ditambah semula apabila keadaan kembali pulih.


PRESTIGE sasar penyertaan 10 PKS tempatan

PUCHONG, 27 April - Kementerian Pembangunan Usahawan dan Koperasi sasar 10 PKS dalam industri aeroangkasa mengikuti program Peningkatan Industri Strategik dan PKS Berprestasi Tinggi (PRESTIGE) tahun ini.

Menterinya, Datuk Seri Dr. Wan Junaidi Jaafar menyatakan program ini dapat memberi impak positif kepada industri aeroangkasa.

Ini akan menggalakkan pemain industri tempatan, meneroka pasaran ke peringkat antarabangsa.

Ketua Pegawai Eksekutif SME Corporation Malaysia, Rizal Nainy menyatakan pihaknya bekerjasama dengan Kementerian Perdagangan Antarabangsa dan Industri bagi membantu PKS sejajar Pelan Tindakan Industri Aeroangkasa Malaysia 2030.

Sehingga kini, 30 PKS telah mengikuti program PRESTIGE sejak 2017.


Lebih 90,000 pekebun kecil bakal nikmati dividen

KUALA LUMPUR, 27 April - Lebih 90,000 pekebun kecil bakal menikmati dividen.

Perdana Menteri Tan Sri Muhyiddin Yassin mengumumkan pembayaran dividen kepada pekebun kecil Pihak Berkuasa Kemajuan Pekebun Kecil Perusahaan Getah (RISDA) dan peserta FELCRA melibatkan nilai keseluruhan RM189.08 juta.

Kementerian Pembangunan Luar Bandar bertanggungjawab menyelaras pengagihan dividen berkenaan melalui RISDA dan FELCRA.

Perdana Menteri berkata, pembayaran dividen itu bukti kejayaan kedua-dua agensi menguruskan tanah secara komersial, seterusnya membangunkan penduduk luar bandar.  Ia juga penzahiran prinsip kerajaan Perikatan Nasional untuk memastikan rakyat sentiasa mendapat faedah daripada hasil negara dan dasar kerajaan.

Perdana Menteri berucap merasmikan Majlis Penyampaian Dividen RISDA dan FELCRA 2021 di ibu negara.

Dividen RISDA berjumlah RM38.17 juta dibayar kepada 16,080 peserta Rancangan Tanam Baru Berkelompok.

Manakala 15,165 peserta Tanam Semula Komersial 2020 menerima bayaran RM43.86 juta.

Sementara itu 58,826 peserta FELCRA akan menerima agihan akhir lebihan keuntungan tahun 2020, berjumlah 107.053 juta ringgit secara berperingkat, bermula hari ini.


MITI promosi peluang perniagaan, kerjasama strategik

ARAB SAUDI, 25 April - Menteri Perdagangan Antarabangsa dan Industri (MITI), Datuk Seri Mohamed Azmin Ali akan mengetuai MISI PERDAGANGAN DAN PELABURAN ke Arab Saudi dan Emiriah Arab Bersatu (UAE) mulai 26 April hingga 4 Mei ini. MITI dalam satu kenyataan memaklumkan, misi tersebut sebahagian daripada usaha berterusan untuk mempromosikan peluang perniagaan dan kerjasama strategik antara Malaysia dan rantau Asia Barat.

Selain mengekalkan momentum hubungan ekonomi negara terlibat, ia akan mengukuhkan kedudukan Malaysia sebagai destinasi pelaburan pilihan dan rakan perdagangan dengan meningkatkan keyakinan komuniti perniagaan di kedua-dua negara berkenaan. Arab Saudi dan UAE adalah antara rakan perdagangan dan pelaburan yang paling penting di Asia Barat.  Justeru Malaysia berharap untuk meningkatkan perkongsian ke tahap yang lebih strategik dalam bidang pelaburan berkualiti dan perdagangan yang pelbagai.  Dalam kunjungan tersebut, Datuk Seri Mohamed Azmin dijangka bertemu beberapa menteri kanan dan menteri berkaitan dari kedua-dua negara.  Ia bagi membincangkan isu dan kerjasama dua hala dalam bidang kepentingan bersama, termasuk kerjasama ekonomi dua hala dan serantau, kewangan dan langkah pemulihan ekonomi pasca COVID-19.


Lebihan langganan Sukuk Kelestarian, Malaysia di landasan tepat pengurusan ekonomi

PUTRAJAYA, 24 April - Terbitan Sukuk Kelestarian Malaysia yang mencatatkan langganan 6.4 kali baharu-baharu ini membuktikan Kuala Lumpur berada di landasan tepat dalam pengurusan ekonomi ke arah pertumbuhan yang lebih mampan dan kukuh.

Perdana Menteri Tan Sri Muhyiddin Yassin dalam kenyataan berkata, ini jelas mencerminkan keyakinan pelabur dan keyakinan pasaran kepada pemulihan dan prospek pertumbuhan ekonomi Malaysia walaupun kerajaan berdepan dengan cabaran getir akibat pandemik COVID-19 dalam tempoh setahun lepas.

Khamis lepas, kerajaan berjaya menetapkan harga Sukuk Kelestarian berdaulat pertama di dunia dalam dolar Amerika Syarikat menerusi terbitan bertempoh matang 10 tahun berjumlah US$800 juta dan sukuk bertempoh matang 30 tahun US$500 juta dengan pengagihan menyeluruh dari Asia hingga ke Amerika Syarikat.

Melalui lebihan langganan sebanyak 6.4 kali, saiz terbitan asal dinaikkan daripada US$1.0 bilion kepada US$1.3 bilion.

Berdasarkan permintaan yang menggalakkan, kerajaan juga berjaya menetapkan harga yang kompetitif bagi Sukuk Kelestarian tersebut.

Perdana Menteri juga yakin, situasi itu juga akan terus menyerlahkan lagi kedudukan Malaysia sebagai peneraju dalam pasaran kewangan Islam global.


Harga minyak masak naik: Persatuan pengguna gesa ia dimasukkan dalam senarai kawalan

ALOR SETAR, 24 April- Persatuan Pengguna Kedah (CAKE) menggesa minyak masak dimasukkan sebagai item tambahan di bawah Skim Harga Maksimum Musim Perayaan (SHMMP) Hari Raya Puasa 2021.

Gesaan dibuat selepas bahan terbabit bersaiz 5 kilogram menjadi barangan terbaharu yang naik harga mendadak selepas ayam dan daging.

Setiausaha CAKE, Mohamad Yusrizal Yusoff mendakwa harga minyak masak kini mencecah RM28 hingga RM34 berbanding RM25 hingga RM27 penghujung tahun lalu.  Persatuan juga mencadangkan santan turut dimasukkan di bawah skim kawalan harga terbabit. Beliau ditemui selepas meninjau harga minyak masak di Alor Setar.


Nilaian harga terkini minyak sawit mentah cecah RM4,337 se tan

KUALA NERUS, 24 April - Harga minyak sawit mentah mencecah nilaian RM4,337 se tan semalam merupakan harga tertinggi dalam sejarah industri sawit negara.  Harga terkini itu mengatasi harga tertinggi dicatat sebelum ini iaitu RM4,306 se tan pada nilaian 21 April lalu.

Perkembangan positif pasaran komoditi ini juga telah memecahkan rekod harga tertinggi sebanyak empat kali bagi tempoh suku kedua tahun ini.

Menurut Menteri Perusahaan Perladangan dan Komoditi, Datuk Dr. Mohd Khairuddin Aman Razali, kenaikan harga kacang soya antara faktor peningkatan permintaan global terhadap minyak sawit mentah. Namun beliau berkata, walaupun pasaran eksport negara kian pulih namun hasil pengeluaran tidak bertambah berikutan kekurangan tenaga kerja industri ini yang masih terkesan dengan pandemik COVID-19.

Beliau ditemui media dalam satu majlis pemberian sumbangan kepada golongan asnaf B40 dan anak-anak yatim di Kuala Terengganu.


400,000 hektar ladang sawit berpotensi diusahakan tanaman kenaf

BOTA, 23 April - Sebanyak 400,000 hektar ladang kelapa sawit di seluruh negara berpotensi diusahakan penanaman kenaf secara integrasi.

Ia melibatkan kira-kira 1.5 juta hektar daripada 6.5 juta hektar ladang kelapa sawit yang perlu ditanam semula.

Menteri Perusahaan Perladangan dan Komoditi, Datuk Dr Mohd Khairuddin Aman Razali berkata, 20,000 tan tuaian disasarkan bagi tahun ini.

Pekebun kecil juga digalakkan menanam kenaf susulan jaminan pasaran sedia ada.

Beliau berkata demikian ketika Program Lawatan dan Penuaian Ladang Rakyat Kenaf, Perbadanan Pembangunan Pertanian Negeri Perak di Ladang Lambor, Bota.

Dalam pada itu, kerajaan turut menyediakan geran dalam bentuk input dan benih bernilai RM2,385 per hektar bagi setiap peladang.  Dua kawasan di Perak iaitu di Lambor, Perak Tengah; dan Slim River, Muallim, telah dikenal pasti berpotensi dibangunkan tanaman kenaf melibatkan keluasan 80 hektar.


Pembangunan industri mineral: Malaysia bakal jadi hab penting peringkat global

PUTRAJAYA, 22 April- Menteri Tenaga dan Sumber Asli, Datuk Seri Dr Shamsul Anuar Nasarah berkata, Malaysia bakal menjadi hab penting di peringkat global dalam pembangunan industri mineral, kerana memiliki kepelbagaian sumber mineral yang berpotensi untuk diusaha-hasilkan secara optimum.Kajian tinjauan awal oleh Jabatan Mineral dan Geosains (JMG) menganggarkan nilai sumber mineral negara berjumlah lebih RM4 trilion, merangkumi mineral logam, bukan logam, dan mineral tenaga.

Tanggungjawab Kementerian Tenaga dan Sumber Asli, adalah memastikan sumber mineral tersebut diuruskan secara efisien, agar memberi impak kepada rakyat, dan tidak membawa kesan negatif kepada alam sekitar, biodiversiti dan hutan.Sebanyak RM87.2 juta diperuntukkan, bagi melaksanakan gerak kerja berkaitan pembangunan industri mineral negara di bawah Rancangan Malaysia Ke-12.Sempena pelancaran Kerangka Pelan Transformasi Industri Mineral Negara 2021-2030, dua Memorandum Persefahaman (MoU) ditandatangani, iaitu antara JMG dengan Ranhill Bhd dan JMG dengan Dewan Perlombongan Malaysia (MCOM) bagi kerjasama dalam bidang pembangunan industri mineral negara.Menurut Datuk Seri Dr Shamsul, kerjasama itu bagi memajukan lagi industri mineral dengan lebih cekap dan berkesan, serta memberi penekanan kepada aspek perlombongan mampan.


Kerajaan komited ukur keberkesanan inisiatif Pakej Ransangan Ekonomi

KUALA LUMPUR, 22 April - Kerajaan bukan sahaja berhasrat untuk memastikan semua pakej rangsangan yang dilaksanakan sampai kepada golongan sasar, malah komited untuk mengukur keberkesanannya.

Jelas Menteri Kewangan, Tengku Datuk Seri Zafrul Abdul Aziz, ia penting untuk menentukan strategi kerajaan yang seterusnya.

Selain bantuan secara langsung, pendekatan kerajaan secara keseluruhan juga dapat dimanfaatkan rakyat terutamanya golongan peniaga.

Beliau berkata demikian dalam rancangan Bicara Naratif di Angkasapuri.


Hala tuju strategik 5 tahun Bank Islam: Perkukuh usaha pendigitalan dan pertumbuhan

KUALA LUMPUR, 21 April- Bank Islam Malaysia Bhd menetapkan hala tuju strategik lima tahun bagi memperkukuh usaha pendigitalan dan pertumbuhannya pada masa hadapan.

Ketua Pegawai Eksekutifnya, Mohd Muazzam Mohamed menjelaskan, ia sejajar penyenaraian bank berkenaan di Pasaran Utama Bursa Malaysia yang bakal selesai menjelang Ogos ini.

Menjelang 2025 Bank Islam berhasrat menawarkan penyelesaian kewangan berasaskan syariah serta Alam Sekitar, Sosial dan Tadbir Urus (ESG) dengan menerajui perbankan digital dan kewangan sosial.Mohd Muazzam berkata demikian selepas sesi taklimat media mengenai hala tuju Bank Islam.Jelas beliau, proses penstrukturan semula BIMB Holdings yang akan menyaksikan Bank Islam mengambil alih status penyenaraiannya di Pasaran Utama, kini di tahap 20 peratus.Penstrukturan tersebut tidak akan membabitkan pemberhentian pekerja.Malah kakitangan BIMB Holdings akan menerima latihan semula dan diserap ke jawatan yang bersesuaian dengan kemahiran masing-masing.


Petronas Gas Bhd peruntuk perbelanjaan modal RM1.3 bilion

KUALA LUMPUR, 21 April- Petronas Gas Bhd (PGB) memperuntukkan sehingga RM1.3 bilion bagi Perbelanjaan Modal (CAPEX) untuk tahun kewangan berakhir 31 Disember tahun ini.

Ketua Pegawai Kewangannya, Shariza Sharis Mohd Yusof memaklumkan, jumlah tersebut lebih tinggi berbanding RM1.1 bilion pada tahun lalu, sejajar dengan pelbagai aktiviti dirancang oleh syarikat.

Ini termasuk pembinaan saluran paip gas lateral sepanjang 42 kilometer, yang akan membekalkan gas ke Loji Tenaga Pulau Indah di Selangor.PGB turut mengenal pasti beberapa projek yang kini dalam peringkat perancangan dalam bidang tumpuan seperti penyelesaian utiliti bersepadu.Syarikat turut merancang dan mengkaji kaedah sesuai dalam meningkatkan kapasiti penjanaan tenaga sedia ada. Sementara itu, PGB kekal optimis, permintaan terhadap gas dan utiliti akan meningkat sejajar dengan jangkaan pemulihan ekonomi.


Platform e-dagang WARONGKU sasar penyertaan 3,500 peniaga kecil

KUALA LUMPUR, 21 April - Platform e-dagang WARONGKU sasar pendaftaran 3,500 penjaja dan peniaga kecil hujung tahun ini.

Menurut Menteri Pembangunan Usahawan dan Koperasi, Dato Sri Dr Wan Junaidi Tuanku Jaafar, inisiatif di bawah SME Corp itu menyediakan pelbagai bantuan, merangkumi latihan penggunaan aplikasi digital, pembekalan terminal, kad sim beserta data internet selama setahun.

Agensi itu menerima sokongan daripada Kementerian Pembangunan Usahawan dan Koperasi.

Beliau ditemui selepas menjadi tetamu dalam program Bicara Naratif.


Dasar Pelaburan Negara Baharu dibentang kepada kabinet Rabu ini

GOMBAK, 20 April - Kertas kabinet bagi Dasar Pelaburan Negara Baharu bakal dibentangkan pada Mesyuarat Kabinet Rabu ini.

Menteri Perdagangan Antarabangsa dan Industri Datuk Seri Mohamed Azmin Ali menjelaskan, dasar itu memberi tumpuan kepada inovasi, teknologi dan pendigitalan.

Ia dijangka akan menarik lebih banyak pelaburan berkualiti tinggi bagi menjayakan aspirasi Malaysia menjadi negara berpendapatan tinggi.

Tegasnya, Malaysia masih kekal sebagai destinasi pelaburan menarik walaupun berdepan dengan cabaran global.

Ini terbukti apabila syarikat gergasi Korea Selatan dan Jepun bersetuju untuk melabur sebanyak RM6 bilion di dalam negara.


Projek PR1MA terbengkalai diteruskan

KUALA LUMPUR, 19 April - Projek kediaman Perbadanan PR1MA Malaysia (PR1MA) yang terbengkalai sebelum ini akan diteruskan semula.

Pengerusinya, Datuk Seri Dr. Shahidan Kassim berkata tiada keperluan untuk membatalkan projek itu memandangkan ianya berdaya maju dan boleh dijual segera.

Sebahagian projek itu di bina di kawasan tanah berharga tinggi dan dijual pada harga mampu milik.

Ia fokus dalam meningkatkan keupayaan golongan M40 untuk memiliki rumah pertama mereka.

Setakat bulan Mac 2021, 23,101 unit telah berjaya disiapkan dengan lebih 50 peratus daripadanya terjual.


Harga ayam tinggi, KPDNHEP Negeri Sembilan keluar notis

SEREMBAN, 18 April- Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan mengeluarkan dua notis terhadap pembekal ayam mentah yang mengenakan harga tinggi, pada Khamis dan Jumaat lepas.

Pengarahnya, Ain Arjuna Aziz Zaman memaklumkan notis itu bertujuan mendapatkan punca kenaikan harga yang berlaku ketika ini sebelum tindakan dikenakan terhadap mereka jika dengan sewenang-wenangnya berlaku kenaikan tidak munasabah.Media sebelum ini, melaporkan berlaku kenaikan harga ayam proses dengan mendadak sehingga mencecah RM10 sekilogram sejak awal Ramadan selepas pihak pembekal dan peladang ayam mengenakan harga yang agak tinggi. Dalam pada itu, beliau menyarankan pengguna supaya memanfaatkan aplikasi Price Catcher bagi menyemak harga barang termasuk kedai yang menawarkan pilihan harga terbaik.Aplikasi itu mampu menjimatkan masa dan kos selain pengguna dapat membuat perbandingan harga antara premis yang berlainan berikutan ia memaparkan maklumat harga barangan secara harian, mingguan dan bulanan.


Kenaikan 60% harga komoditi lada satu rangsangan untuk petani, pekebun

KUCHING, 17 April- Harga komoditi lada cukup memberangsangkan dengan 60 peratus kenaikan harga pada tahun ini berbanding sebelumnya. Menteri Perusahaan Perladangan dan Komoditi, Datuk Dr Mohd Khairuddin Aman Razali menyifatkan ia sebagai satu rangsangan untuk petani dan pekebun kecil untuk terus berkembang dalam perusahaan tersebut.

Meskipun sebelum ini lada berdepan kejatuhan harga, namun ketika ini ia dilihat kembali pulih apabila harga lada putih mencecah RM21,000 setan, manakala lada hitam RM12,000 setan.  Sementara itu, melihat kepada sektor ekonomi dalam eksport dan import dibuka semula, kementerian meramalkan unjuran kenaikan eksport lada sebanyak 10,000 tan untuk tahun ini berbanding 8,000 tan pada tahun sebelumnya.  Datuk Dr Mohd Khairuddin berkata demikian selepas melawat tapak pembinaan Pusat Pembangunan dan Pengembangan Industri Lada Negara di Semenggok Kuching.


KETSA laksana pelbagai projek jangka panjang

PUTRAJAYA, 17 April- Kementerian Tenaga dan Sumber ASli (KETSA) komited melaksanakan Projek Peluasan Sistem e-Tanah secara Kerjasama Awam Swasta (PPP).

Menterinya, Datuk Seri Dr Shamsul Anuar Nasarah berkata, ia dijayakan bersama beberapa agensi kerajaan lain.

Ia membabitkan penglibatan Jabatan Ketua Pengarah Tanah dan Galian serta Unit Kerjasama Awam-Swasta (MAMPU), Jabatan Peguam Negara dan Kementerian Kewangan.Selain itu, KETSA juga melaksanakan Program Malaysian Electricity to Attract Renewable Energy Investment (MEnTARI) dan Program Net Energy Metering 3.0.Kerajaan melalui Suruhanjaya Tenaga telah meluluskan sebanyak 30 projek pembangunan loji jana kuasa solar dengan kapasiti keseluruhan sebanyak 823MW.Ia dilaksana di bawah Program LSS@MEnTARI yang berupaya menjana pelaburan sebanyak RM3.3 bilion dan mewujudkan sebanyak 9,900 peluang pekerjaan. Manakala, pelaksanaan Program Net Energy Metering 3.0 (NEM 3.0) akan membolehkan para pengguna menikmati pengurangan bil elektrik melalui pemasangan Sistem Solar (PV) di bumbung premis masing-masing.Beliau berucap demikian ketika majlis Anugerah Perkhidmatan Cemerlang Tahun 2020 di Putrajaya.


MAHB bakal terima 20 destinasi antarabangsa baharu

KUALA LUMPUR, 16 April - Malaysia Airports Holdings Bhd (MAHB) bakal menerima 20 destinasi antarabangsa baharu dan 80 penerbangan domestik tambahan.

Ia dijangka meningkatkan perjalanan udara rangkaian lapangan terbang kendalian MAHB, termasuk Lapangan Terbang Antarabangsa Sabiha Gokcen Istanbul (ISG) di Turki.

Ketua Pegawai Eksekutif Kumpulannya, Datuk Mohd Shukrie menerusi satu kenyataan memaklumkan, destinasi baharu itu termasuk Hamburg, Zurich, Sarajevo dan Copenhagen.

Laluan penerbangan itu bermula dari ISG dengan kekerapan sehingga 25 kali seminggu.

Manakala di KLIA, Malaysia Airlines mengaktifkan semula destinasi seperti London dan Jakarta.

MAHB tetap optimis dengan pemulihan industri penerbangan, memandangkan masih ada permintaan untuk perjalanan udara.

Ia berdasarkan penawaran penerbangan baharu oleh syarikat penerbangan.

MAHB juga kekal komited meningkatkan perkhidmatan, sebagai persediaan ketibaan semula pelancong.


SSM lancar Kempen Usahawan Bijak, Usahawan Berdaftar

KUALA LUMPUR, 16 April - Sempena ulang tahun yang ke-19, Suruhanjaya Syarikat Malaysia (SSM) melancarkan kempen 'Usahawan Bijak, Usahawan Berdaftar'.

Kempen itu bagi memberi kesedaran dan menggalakkan orang ramai khususnya para peniaga untuk mendaftarkan perniagaan mereka.

Ia didaftarkan di bawah Akta Pendaftaran Perniagaan 1956, Akta Syarikat 2016 dan Akta Perkongsian Liabiliti Terhad 2012.

Ketua Pegawai Eksekutif SSM, Nor Azimah Aziz menyatakan melalui kempen ini, golongan usahawan B40 dan pelajar institut pengajian tinggi sepenuh masa boleh memanfaatkan Skim Pendaftaran Perniagaan Prihatin (SPPP).

Skim itu diperkenalkan menerusi Program Strategik Memperkasa Rakyat dan Ekonomi (PEMERKASA).

SSM meletakkan sasaran 30,000 pendaftaran perniagaan di bawah SPPP, tahun ini.

Setakat 31 Mac lalu, 4,447 perniagaan telah didaftarkan di bawah skim tersebut.

Kempen khas yang dilancarkan sepanjang tahun itu melibatkan pejabat negeri dan cawangan SSM seluruh negara.

Majlis Sambutan Ulang Tahun SSM ke-19 juga dimeriahkan dengan pengagihan zakat korporat dan tanggungjawab sosial korporat kepada 10 rumah kebajikan terpilih dan 15 usahawan.

Turut hadir melancarkan kempen berkenaan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Majlis tersebut juga turut disaksikan hampir 6,500 orang, secara dalam talian.


Eksport getah asli catat peningkatan pada Februari lalu

KUALA LUMPUR, 15 April - Eksport getah asli Malaysia meningkat 13.5 peratus kepada 54,632 tan metrik pada Februari lalu.

Ketua Perangkawan, Datuk Seri Dr. Mohd Uzir Mahidin menerusi satu kenyataan memaklumkan, China terus kekal sebagai destinasi utama eksport getah asli dengan menyumbang 40.5 peratus daripada jumlah keseluruhan eksport.

Ini diikuti Belgium, Jerman, Finland dan Amerika Syarikat.

Sarung tangan getah merupakan item eksport utama dengan nilai eksport 5.8 billion, meningkat 3.9 peratus berbanding Januari.

Sementara itu, pengeluaran getah asli meningkat 9.0 peratus kepada 4,840 tan metrik berbanding bulan sebelumnya.

Penggunaan getah asli di peringkat domestik pada Februari 2021 berjumlah 44,697 tan metrik dengan mencatatkan penyusutan 5.1 peratus.

Industri pembuatan sarung tangan getah terus mendahului dengan penggunaan sebanyak 34,764 tan metrik atau 77.8 peratus daripada keseluruhan penggunaan domestik pada Februari 2021.


Ekonomi negara mampu berkembang jika kes COVID-19 stabil

ISKANDAR PUTERI, 15 April - Ekonomi negara mampu berkembang antara 6 peratus dan 7.5 peratus pada tahun ini seperti diunjurkan Bank Negara Malaysia (BNM) sekiranya status kes COVID-19 menunjukkan trend stabil.

BNM akan mengumumkan kadar pertumbuhan ekonomi negara bagi suku pertama tahun ini dalam masa terdekat.

Menteri di Jabatan Perdana Menteri (Ekonomi), Datuk Seri Mustapa Mohamed berkata, ekonomi negara dijangka berkembang tahun ini berbanding penguncupan 5.6 peratus pada tahun lalu.

Beliau berkata demikian pada sidang media Pembangunan Kompleks Petroleum Bersepadu Pengerang (PIPC) di Iskandar Puteri, Johor.  Mengenai perkembangan PIPC, Johor Petroleum Development Corporation Berhad (JPDC) menyasar untuk menarik pelaburan baharu bernilai hampir RM5 bilion bagi fasa kedua pembangunan PIPC di Pengerang, Johor.


Kerajaan berharap Sri Lanka henti sekatan import minyak sawit Malaysia

KUALA LUMPUR, 15 April - Kementerian Perusahaan Perladangan dan Komoditi berharap kerajaan Sri Lanka akan menghentikan sekatan import minyak sawit Malaysia ke negara itu.

Timbalan Menterinya, Datuk Willie Mongin menjelaskan, perbincangan dan penelitian akan dilaksanakan di peringkat kementerian bagi mencari penyelesaian yang terbaik.

Pihaknya juga akan mencari punca sebenar negara berkenaan menghentikan pembelian minyak sawit dari Malaysia.

Beliau ditemui pemberita selepas menjadi tetamu program Bicara Naratif di Angkasapuri.

Minggu lalu, Sri Lanka dilapor mengenakan larangan atau sekatan import minyak sawit Malaysia dan Indonesia.

Sri Lanka mengimport kira-kira 200,000 tan minyak sawit negara setiap tahun.


24,919 berjaya dapat pekerjaan melalui program MySTEP

PUTRAJAYA, 14 April - Seramai 24,919 orang telah berjaya mendapat pekerjaan melalui program MySTEP setakat 31 Mac 2021.

Daripada jumlah itu, 23,477 pekerja ditempatkan di sektor awam sementara 1,442 di syarikat berkaitan kerajaan (GLC) serta rakan strategik mereka.  Menteri Kewangan, Tengku Datuk Seri Zafrul Tengku Abdul Aziz menerusi Laporan Laksana menjelaskan kerajaan berjaya mencapai 49.8% sasaran keseluruhan program MySTEP untuk tahun ini. MySTEP merupakan inisiatif kerajaan bernilai RM700 juta yang membuka 50,000 peluang pekerjaan jangka pendek di pelbagai kementerian, agensi kerajaan serta GLC secara kontrak.


RM18.2 juta bantu wanita dan OKU kendali perniagaan

PUTRAJAYA, 13 April - RM18.2 juta diperuntukkan untuk program dan bantuan membabitkan usahawan wanita dan Orang Kurang Upaya (OKU) menerusi kerjasama antara Kementerian Pembangunan Usahawan dan Koperasi (MEDAC) serta Kementerian Pembangunan Wanita, Keluarga dan Masyarakat (KPWKM).

Menteri Pembangunan Usahawan dan Koperasi, Datuk Seri Dr Wan Junaidi Tuanku Jaafar dalam kenyataan berkata MEDAC menerusi agensinya bersetuju bekerjasama dengan KPWKM bagi membantu kumpulan sasaran, khususnya untuk mendepani tempoh pemulihan selepas COVID-19 serta membantu mereka mengembangkan operasi.

Peruntukan akan digunakan untuk pelbagai program termasuk latihan, bantuan kewangan, program bimbingan dan pinjaman mudah yang bertujuan mengeluarkan lebih ramai usahawan berdaya saing, dinamik dan berdaya tahan.

Antara agensi di bawah MEDAC yang terlibat dalam inisiatif itu ialah Institut Keusahawanan Negara, TEKUN Nasional dan SME Corp serta Perbadanan Nasional Berhad (PNS) yang akan bekerjasama dengan Lembaga Penduduk dan Pembangunan Keluarga serta Jabatan Kebajikan Masyarakat di bawah KPWKM.

Usahawan wanita adalah antara yang paling teruk terjejas oleh pandemik itu memandangkan sebahagian besar mereka di bawah kategori mikro dan tidak formal (tidak berdaftar) selain berniaga dalam sektor tidak penting seperti estetika, fesyen, spa, salun kecantikan dan pengurusan acara.

MEDAC turut menumpukan usaha membantu perniagaan terbabit beralih kepada digital.

MEDAC juga menerusi PNS berhasrat bekerjasama dengan KPWKM untuk mengenal pasti perniagaan yang dimiliki wanita yang berpotensi dikembangkan sebagai jenama francais tempatan.


LGM sedia latih 10,000 tenaga kerja industri sarung tangan

LANGKAWI, 14 April - Lembaga Getah Malaysia (LGM) sedia melatih 10,000 pekerja tempatan di Akademi Hevea Malaysia Langkawi, bagi memenuhi keperluan tenaga kerja dalam industri sarung tangan getah negara.  Akademi lengkap dengan pusat latihan dan penginapan mampu memenuhi keperluan itu dalam tempoh beberapa bulan akan datang.

Datuk Ahmad Nazlan ditemui media, selepas program 'Sembang Getah Di Warung ' bersama pekebun kecil getah di Pulau Tuba, Langkawi.  LGM turut mendapat kerjasama Persatuan Pengeluar Sarung Tangan Getah Malaysia dan Majlis Getah Malaysia bagi menyokong keperluan 34.7 peratus tenaga kerja baharu industri sarung tangan getah tempatan. Produk sarung tangan getah menyumbang hampir 90 peratus kepada pendapatan eksport barangan getah negara, dengan sarung tangan Malaysia menguasai lebih 60 peratus pasaran dunia.


Program #SayaDigital bantu rakyat serta perniagaan kecil yang masih terkesan pandemik COVID-19

AMPANG, 12 April - Program #SayaDigital dapat memainkan peranan penting membantu rakyat serta perniagaan kecil yang masih terkesan dengan pandemik COVID-19.

Perdana Menteri, Tan Sri Muhyiddin Yassin berkata, hakikatnya, kesan dan akibat pandemik itu boleh menjadi pendorong untuk masyarakat luar bandar memantapkan kemahiran dan ilmu digital terutamanya dalam kalangan peniaga.

Program yang dibangunkan Perbadanan Ekonomi Digital Malaysia (MDEC) bersama Kementerian Komunikasi dan Multimedia (KKMM) merupakan kesinambungan daripada MyDigital.

Perdana Menteri menjelaskan, inisiatif itu menyasarkan kumpulan sosioekonomi yang lebih berfokus menerusi pelbagai program, seminar dan skim latihan yang dilaksanakan sejak Ogos 2020.

Tambahnya lagi, literasi digital dalam kalangan masyarakat harus dipertingkat serta ditambah baik bagi merealisasikan visi ekonomi digital selaras dengan Wawasan Kemakmuran Bersama 2030 (WKB 2030).

Tan Sri Muhyiddin berkata demikian, dalam ucapan ketika melancarkan program #SayaDigital Peringkat Kebangsaan secara maya di Ampang, Selangor.

Sementara itu, Ketua Setiausaha KKMM, Datuk Seri Mohammad Mentek yang membacakan teks ucapan Menteri Komunikasi dan Multimedia, Datuk Saifuddin Abdullah berkata, penglibatan masyarakat dalam ekonomi digital yang dipacu pendigitalan memberi peluang lebih luas dalam pasaran pekerjaan.

Justeru, pelbagai inisiatif termasuk aspek berkaitan digital dilaksana secara berterusan untuk membantu rakyat terjejas.

Antara inisiatif yang dilaksanakan termasuk pemberian geran kepada Perusahaan Kecil dan Sederhana (PKS) serta usahawan mikro untuk mengautomasikan perniagaan supaya terus bertahan selain merancakkan sektor e-dagang dan meningkatkan kemahiran digital rakyat.

Program #SayaDigital yang menyasarkan keluarga kategori B40, golongan tidak berpendapatan, warga emas dan belia, bertujuan memberi kesedaran kepada komuniti mengenai kemampuan digital menjadikan kehidupan lebih mudah, mengembangkan perniagaan, membantu jana pendapatan serta perkasa kerjaya masa depan.


Malaysia-Afghanistan jalin kerjasama pertingkat eksport minyak sawit

KUALA LUMPUR, 11 April - Afghanistan bakal menjadi 'gerbang emas' atau laluan import minyak sawit Malaysia bagi pasaran Asia Tengah.

Negara-negara Asia Tengah yang terlibat merangkumi Turkmenistan, Uzbekistan, Kyrgyzstan, Tajikistan dan sehingga ke Kazakhstan.

Melalui satu kenyataan, Menteri Perusahaan Perladangan dan Komoditi, Datuk Dr. Khairuddin Aman Razali menyatakan kedua-dua negara bersetuju untuk mengembangkan eksport minyak sawit Malaysia secara langsung ke Afghanistan.

Ia melibatkan peningkatan jumlah eksport dari 75,000 tan, kepada 150,000 tan setahun.

Kedua-dua pihak turut membincangkan potensi untuk menjadikan Afghanistan sebagai pintu masuk eksport agrikomoditi Malaysia, seperti getah, lada, koko dan kayu-kayan.

Satu memorandum persefahaman bagi tujuan itu dijangka akan dimuktamadkan dalam masa terdekat.


Lebih banyak francaisor diseru manfaatkan program Pembangunan Francais Mikro dan Mampu Milik

KUALA TERENGGANU, 10 April - Kementerian Perdagangan Dalam Negeri dan Hal Ehwal Pengguna (KPDNHEP) menyeru lebih banyak francaisor memanfaatkan Program Pembangunan Francais Mikro dan Mampu Milik untuk melahirkan lebih ramai usahawan.

Timbalan Menterinya Datuk Rosol Wahid berkata, ketika ini terdapat 1,091 jenama francais berdaftar dengan 694 adalah jenama tempatan.

Jelasnya, sasaran 30 usahawan francaisi mampu dibangunkan sehingga akhir tahun ini menerusi peruntukan RM5 juta. Geran francais mikro menyediakan pakej di bawah RM50,000 manakala pakej mampu milik RM100,000. Terdahulu beliau menghadiri Program Jelajah Franchise Bay Peringkat Negeri di Kuala Terengganu. Terengganu menjadi lokasi kedua penganjuran program tersebut selepas Melaka.


PUTRAJAYA, 9 April - Kadar pengangguran Malaysia susut kepada 4.8% pada Februari 2021 berbanding 4.9% pada Januari.

Berdasarkan Statistik Tenaga Buruh oleh Jabatan Perangkaan Malaysia, jumlah penganggur pula turun 0.6% kepada 777,500 orang.

Sementara itu, bilangan penduduk bekerja meningkat 33.3 ribu bagi tempoh bulan ke bulan kepada 15.27 juta individu.

Manakala, jumlah tenaga buruh meningkat 0.2% bulan ke bulan kepada 16.05 juta orang.

Mengikut sektor ekonomi, bilangan penduduk bekerja di sektor perkhidmatan terus meningkat terutamanya aktiviti perdagangan borong dan runcit.

Walaupun Perintah Kawalan Pergerakan (PKP) dilanjutkan dan sekatan perjalanan antara negeri berterusan, pasaran buruh negara beransur pulih sejak awal Mac 2021.

Sektor pendidikan yang dibuka semula secara berperingkat memberi manfaat kepada aktiviti ekonomi berkaitan sekolah.

Selain itu, pembukaan lebih banyak aktiviti ekonomi sejak Februari 2021 akan menggalakkan lebih banyak permintaan seterusnya memberi impak positif terhadap pasaran buruh.


Aset di Bawah Pengurusan PNB meningkat kepada RM322.6 bilion

KUALA LUMPUR, 8 April - Nilai Aset di Bawah Pengurusan (AUM) Permodalan Nasional Berhad (PNB) untuk Tahun Kewangan 2020 meningkat kepada RM322.6 bilion.

Peningkatan itu adalah sebanyak 3.4 peratus berbanding RM312 bilion direkodkan tahun sebelumnya.

Menurut Pengerusi Kumpulan, Tan Sri Dr. Zeti Aziz, di sebalik iklim pelaburan mencabar, prestasi memberansangkan itu dicatatkan hasil strategi mempelbagaikan portfolio pelaburan luar dan domestik.

Pelaburan antarabangsa membentuk 12 peratus daripada keseluruhan portfolionya berbanding 8.5 peratus pada tahun kewangan 2019.

Beliau bercakap kepada media menerusi Taklimat Laporan Tahunan PNB 2020 diadakan secara maya yang turut dihadiri Presiden dan Ketua Pegawai Eksekutif Kumpulan, Ahmad Zulqarnain Onn.

Dalam pada itu, pengagihan pendapatan dan bonus juga kekal kompetitif tahun lalu dengan sejumlah RM11.1 bilion diagihkan, melibatkan 14.5 juta akaun, termasuk 200,000 pendeposit baharu.

Untuk Tahun Kewangan 2021, syarikat pengurusan dana terbesar negara tersebut itu menyasar untuk mengembangkan segmen pelaburan baharu merangkumi tenaga boleh diperbaharui, teknologi 5G dan pusat data.


COVID-19: Kedah yakin operasi Syarikat Kerajaan Negeri kembali pulih

ALOR SETAR, 8 April- Kerajaan Negeri Kedah yakin operasi anak Syarikat Kerajaan Negeri (GLC) dalam sektor pelancongan dan perhotelan yang terjejas teruk akibat wabak pandemik COVID-19, akan kembali pulih. Bagaimanapun Menteri Besar Kedah, Muhammad Sanusi Md Nor berkata, ia memerlukan masa dan strategi baharu untuk pulih sepenuhnya.

Beliau berkata, sehingga kini, 170 kakitangan Hotel Adya yang dimiliki Permodalan Kedah Berhad (PKB) terpaksa diberi cuti tanpa gaji, manakala 150 orang daripada mereka pula terpaksa ditawarkan Skim Pemberhentian Sukarela (VSS).Situasi sama bukan sahaja dihadapi GLC, malah syarikat swasta turut berdepan situasi sama hingga ada yang terpaksa gulung tikar. Beliau bercakap kepada pemberita selepas menghadiri Perhimpunan Pagi Penjawat Awam Negeri Kedahbersama Menteri Besar Kedah di Dataran Wisma Darul Aman, Alor Setar, pagi tadi.   Tambahnya lagi, kerajaan negeri turut memberi suntikan modal kepada GLC tertentu, namun kemampuan kerajaan negeri ketika ini amat terhad.


Pembiayaan RM20 juta untuk usahawan tani

PUTRAJAYA, 7 April - Pembiayaan berjumlah RM20 juta akan disalurkan Agrobank kepada 200 usahawan tani bagi merancakkan amalan teknologi industri 4.0 dalam sektor pertanian.

Inisiatif itu melibatkan usahasama dengan Malaysian Technology Development Corporation (MTDC).

Majlis menandatangani memorandum persefahaman antara Agrobank dan MTDC berlangsung di Putrajaya disaksikan Menteri Pertanian dan Industri Makanan, Datuk Seri Dr. Ronald Kiandee.

Setiap usahawan akan menerima pembiayaan maksimum RM100,000.

Usahawan yang dikenal pasti akan dibimbing dan diberi bantuan teknikal, menerusi cabang akademi MTDC iaitu Technopreneur Training Academy, dan Centre of Nine Pillars.


Skim Pembiayaan Lestari Bumi bantu usahawan mikro dan kecil

KUALA LUMPUR, 7 April - RM300 juta diperuntukkan SME Bank khusus untuk membantu usahawan mikro dan kecil menerusi Skim Pembiayaan Lestari Bumi. Diumumkan menerusi Belanjawan 2021, skim berkenaan membolehkan PKS yang layak memohon pembiayaan sehingga RM750,000 dengan kadar keuntungan tetap 5%.

Timbalan Menteri Pembangunan Usahawan dan Koperasi, Datuk Mas Ermieyati Samsudin berharap dana tersebut membolehkan mereka meluaskan akses pasaran, selain meningkatkan daya saing.

Beliau ditemui selepas pelancaran skim tersebut berlangsung di ibu negara.


Sektor hartanah dijangka pulih tahun ini

KAJANG, 6 April - Sektor hartanah negara dijangka pulih sejajar dengan unjuran Keluaran Dalam Negara Kasar (KDNK) antara 6 hingga 7.5 peratus tahun ini.

Ia turut didorong pelaksanaan Program Imunisasi Kebangsaan, sekaligus membolehkan lebih banyak sektor ekonomi beroperasi semula.

Menurut Menteri Kewangan, Tengku Datuk Seri Zafrul Abdul Aziz, pihaknya sedang merangka Belanjawan 2022 dan meneliti perkara yang akan diberi tumpuan holistik.

Pihak pemaju dan kerajaan negeri juga disaran menyemak data hartanah dikeluarkan Pusat Maklumat Harta Tanah Negara.

Langkah itu bagi menentukan projek yang bakal dibangunkan, selari dengan permintaan pasaran.


Ujian rintis IMBRT dilancar esok, uji laluan dan kesesuaian bas

ISKANDAR PUTERI, 7 April- Ujian rintis Bas Rapid Transit Iskandar Malaysia (IMBRT) akan dilancar esok.Selain bakal mengubah landskap pengangkutan awam Johor, ia sekali gus menjadikan Malaysia sebagai negara pertama di Asia Tenggara menggunakan kemudahan berkenaan.

Pengarah IMBRT, Rudyanto Azhar berkata, program ujian rintis selama tiga bulan sehingga Julai depan itu dilaksana untuk menguji laluan dan menentukan kesesuaian bas yang akan diguna dengan melibatkan sembilan syarikat pengeluar bas.

Beliau bercakap kepada pemberita selepas sesi penerangan program berkenaan di Iskandar Puteri.Ujian rintis IMBRT tersebut meliputi jarak sejauh empat kilometer bermula dari Anjung Medini, Lebuhraya Sultan Iskandar sehingga Horizon Hills, Iskandar Puteri. Operasi IMBRT dijangka bermula pada 2023 dengan menyediakan kemudahan bas secara sistematik dan berjadual serta berteknologi hijau dengan menggunakan kuasa elektrik, bateri dan biodesel.


Pembinaan jajaran Seksyen C Projek ECRL diteruskan

PUTRAJAYA, 5 April - Kementerian Pengangkutan akan meneruskan pembinaan jajaran Seksyen C Projek Laluan Rel Pantai Timur (ECRL) mengikut jajaran asal.

Menterinya, Datuk Seri Dr Wee Ka Siong memaklumkan, jajaran asal yang turut dikenali sebagai Jajaran Utara telah pun diluluskan Jemaah Menteri pada 2 September tahun lalu.

Jajaran Seksyen C melibatkan laluan dari Mentakab ke Pelabuhan Klang sepanjang 201 kilometer, melalui Bentong, Gombak dan Serendah.

Jajaran berkenaan akan meningkatkan kebolehmampuan projek ECRL dan seterusnya memberi lebih manfaat kepada ekonomi, alam sekitar dan sosial.

Datuk Seri Dr Wee berkata demikian pada sidang media khas mengenai projek ECRL di Putrajaya.

Mengulas kos pembinaan keseluruhan projek, beliau menjelaskan ECRL Jajaran Utara melibatkan anggaran kos berjumlah RM50 bilion termasuk pembinaan Serendah Bypass.

Ia lebih rendah berbanding kos pembinaan ECRL 1.0 (Fasa 1 dan 2) berjumlah RM55 bilion serta ECRL 2.0 berjumlah lebih RM52 bilion.


RM900 bilion peruntukan diminta untuk pelaksanaan RMK-12

PETALING JAYA, 5 April - Kerajaan telah menerima permintaan peruntukan berjumlah RM900 bilion khusus untuk pelaksanaan Rancangan Malaysia Ke-12 (RMKe-12).

Jelas Menteri di Jabatan Perdana Menteri (Ekonomi) Datuk Seri Mustapa Mohamed, cadangan yang diterima daripada kerajaan negeri, kementerian dan agensi itu akan diperhalusi Unit Perancang Ekonomi sebelum dimuktamadkan tahun ini.

Negara juga perlu fokus terhadap pembangunan sektor pengeluaran bekalan makanan mencukupi.

Ia bagi menjamin kelestarian serta keperluan rakyat dalam mendepani cabaran mendatang.

Beliau berkata demikian kepada pemberita di Petaling Jaya Selangor.


3,000 usahawan disasar terima kad debit tahun ini

KUALA LUMPUR, 4 April- Seramai 3,000 usahawan pasar tani disasarkan untuk menerima kad debit Bank Muamalat tahun ini, dibawah projek usahasama Mukmin Pay Sdn Bhd dan Koperasi Lembaga Pemasaran Pertanian Persekutuan (FAMA) Berhad.Usahasama itu, bukti komitmen untuk menjayakan projek pendigitalan pasar tani ke arah matlamat 'perniagaan tanpa tunai'.

Menurut Ketua Pegawai Eksekutif Mukmin Pay, Mohd Yusni Ismail, pihaknya sentiasa bersedia untuk membimbing usahawan untuk memahirkan diri menggunakan teknologi yang disediakan.Mohd Yusni ditemui media, pada Majlis Penyerahan Kad Debit Bank Mualamat kepada Usahawan Pasar Tani di Danau Kota, Kuala Lumpur.MukminPay, sebuah anak syarikat Angkatan Koperasi Kebangsaan Malaysia (ANGKASA) telah mewujudkan aplikasi pasaran penghantaran mudah alih iaitu Mukmin Mart yang menawarkan penyelesaian digital perniagaan.Turut hadir, Timbalan Ketua Pengarah Operasi FAMA, Muhammad Mustapha Awang dan Ketua Bahagian Perbankan Konsumer Bank Muamalat, Zury Rahimee Zainal Abiden.


LKM sedia jalin kerjasama pelbagai pihak komersial produk berasas koko

NILAI, 3 April - Lembaga Koko Malaysia (LKM) terbuka untuk menjalinkan kerjasama dengan semua pihak bagi membantu mengkomersialkan produk hasil penyelidikan mereka.

Menurut Pengerusi Lembaga Pengelola LKM, Dr Aliakbar Gulasan, melalui penyelidikan dan pembangunan yang dilakukan di Pusat Inovasi dan Teknologi Koko, Nilai, sebanyak 62 produk berasaskan koko berjaya dihasilkan.

Selain makanan dan minuman, LKM turut menghasilkan produk berasaskan kesihatan, kecantikan, penjagaan diri dan produk separuh siap.

Beliau berkata demikian selepas menyampaikan anugerah pada majlis apresiasi LKM 2021 di Nilai.


Malaysia perlu lakukan aturan semula, rebut peluang pertumbuhan baharu - Gabenor BNM

KUALA LUMPUR, 31 Mac - Malaysia perlu melaksanakan langkah penetapan semula dan merebut peluang pertumbuhan baharu.

Gabenor Bank Negara Malaysia (BNM) Datuk Nor Shamsiah Mohd Yunus berkata pendekatan itu perlu bagi memastikan negara kembali bangkit dan lebih berdaya tahan selepas berdepan impak COVID-19.

Pembaharuan struktur juga jelasnya, perlu difokuskan kepada usaha menarik pelaburan berkualiti, membina kapasiti inovasi serta memperkukuh sistem perlindungan sosial.

Sementara itu, mengulas kedudukan kewangan bank pusat, jelas Datuk Nor Shamsiah ia kekal stabil pada tahun lepas.

Sehingga 31 Disember 2020, keseluruhan aset berjumlah RM448.04 bilion manakala rizab antarabangsa bernilai RM432.37 bilion.


Ekonomi Malaysia dijangka kembali pulih tahun ini

KUALA LUMPUR, 31 Mac- Ekonomi Malaysia diunjur berkembang antara enam hingga 7.5 peratus tahun ini.Gabenor Bank Negara, Datuk Nor Shamsiah Mohd Yunus berkata, pertumbuhan ekonomi akan dipacu beberapa faktor domestik dan luaran termasuk pelaksanaan program imunisasi di peringkat global dan dalam negara.

Peningkatan secara beransur-ansur dalam pasaran buruh, langkah sokongan dasar berterusan untuk isi rumah dan perniagaan serta peningkatan permintaan luaran akan turut mendorong pemulihan ekonomi.Sektor pembinaan dijangka tumbuh 13.4 peratus pada 2021 berbanding penyusutan 19.4 peratus tahun lalu.Manakala, sektor perkhidmatan diunjur berkembang 6.6 peratus dan sektor pembuatan meningkat 8.8 peratus, tahun ini.Pasaran buruh pula dijangka kembali mencatatkan pemulihan dan pengganguran yang berkurangan berdasarkan trend positif dalam pengambilan pekerja.


MOF terus bekerjasama bangunkan pasaran kewangan

PUTRAJAYA, 31 Mac - Keputusan FTSE Russell untuk mengekalkan Malaysia dalam Indeks Bon Kerajaan Global (WGBI) merupakan pengiktirafan kepada pengukuhan pasaran bon kerajaan asas makroekonomi dan daya tahan negara yang baik.

Menteri Kewangan, Tengku Datuk Seri Zafrul Abdul Aziz dalam satu kenyataan memaklumkan, pengekalan negara dalam indeks itu juga bukti keberkesanan pelbagai polisi dan inisiatif bertujuan meningkatkan aksesibiliti dan kecairan pasaran.

Kementerian Kewangan (MOF) katanya, ingin mengiktiraf usaha sama semua pihak berkaitan terutama Bank Negara Malaysia, Jawatankuasa Pasaran Kewangan, Suruhanjaya Sekuriti Malaysia dan Bursa Malaysia dalam membangunkan pasaran kewangan negara.

MOF akan terus bekerjasama dengan semua pihak berkaitan untuk membangunkan pasaran kewangan dan meningkatkan kedudukan negara di persada pelaburan dunia.

Pada akhir 2020, lebih daripada separuh jumlah pegangan asing dalam bon kerajaan terdiri daripada pelabur jangka panjang seperti bank pusat dan kerajaan lain pada 31.5%, dana persaraan pada 17.7% dan syarikat insurans 2.6%.

Malaysia menjadi sebahagian daripada WGBI yang merupakan penanda aras merangkumi penerbitan bon kerajaan sejak Julai 2007.

Namun sejak April 2019, Malaysia telah disenaraikan di dalam WGBI Watch List.


Jajaran ECRL 3.0 bakal limpahkan kesan ekonomi berganda

PUTRAJAYA, 30 Mac - Pelaksanaan projek Laluan Rel Pantai Timur (ECRL) adalah bersandarkan kepentingan ekonomi serta isu teknikal dan tidak berasaskan kepada kepentingan politik.

Kenyataan Menteri Pengangkutan, Datuk Seri Dr Wee Ka Siong menegaskan, keputusan untuk kembali ke jajaran asal atau Jajaran ECRL 3.0 bertujuan memaksimumkan kelebihan ekonomi dan teknikal bagi keseluruhan projek juga kesan limpahannya.

Jajaran ECRL 3.0 membolehkan servis Keretapi Tanah Melayu Bhd (KTMB) diintegrasikan dalam keseluruhan projek berkenaan menerusi laluan pintasan dari Serendah ke Pelabuhan Klang.

Jajaran itu bakal melengkapkan penubuhan hub kargo nasional di Serendah serta meningkatkan kecekapan perjalanan kargo bagi KTMB dan ECRL.

Hub kargo nasional akan membentuk ketersambungan rel dari Serendah ke koridor ekonomi dan pelabuhan di Semenanjung Malaysia.


Projek Widad Langkasuka bernilai RM40 bilion bakal ubah landskap Langkawi

KUALA LUMPUR, 30 Mac - Konglomerat Dubai Bin Zayed meterai kerjasama strategik dengan Widad Business Group bagi membangun secara bersama projek pembangunan moden bernilai RM40 bilion yang dikenali sebagai Widad Langkasuka di Langkawi.

Projek itu disasar membawa masuk pelaburan langsung asing lebih RM100 bilion untuk beberapa tahun akan datang.

Kekuatan kemasukan aliran tunai ini akan membantu meningkatkan pemulihan ketara khususnya ekonomi Malaysia dan mampu mewujudkan lebih 30,000 peluang pekerjaan.

Widad Langkasuka akan mengandungi komponen pelancongan yang dijangka mengubah landskap Pulau Langkawi termasuk hotel, resort bertaraf lima dan enam bintang, padang golf antarabangsa, pusat membeli belah, institusi pengajian tinggi, kemudahan penjagaan kesihatan dan kediaman mewah.

Ia dijangka siap dalam tempoh 20 tahun.

Perjanjian kerjasama ditandangani oleh Pengarah Eksekutif Widad Business Group, Datuk Dr Rizal Mohd Jaafar dan Pengarah Urusan Kumpulan Bin Zayed International Group, Sheikh Midhat Kamil Kidwai disaksikan Perdana Menteri, Tan Sri Muhyiddin Yassin di ibu negara.


'Warong Rider' bantu rakyat Melaka dapatkan juadah berbuka

AYER KEROH, 30 Mac - Rakyat Melaka boleh mendapatkan juadah berbuka puasa dengan menggunakan perkhidmatan 'Warong Rider'.

'Warong Rider' telah dilantik sebagai penghantar rasmi bagi Bazar Ramadan di negeri berkenaan sekaligus mengelak kesesakan di Bazar Ramadan serta mengatasi kebimbangan masyarakat mengenai penularan COVID-19.

Ketua Menteri, Datuk Seri Sulaiman Md Ali menjelaskan, ia merupakan kerjasama menerusi Melaka ICT Holdings (MICTH) bersama Idea Creative Technology Sendirian Berhad (ICTSB).  Beliau berkata demikian selepas melancarkan 'Warong Rider' di bawah Program Warong di Seri Negeri, Ayer Keroh.  'Warong Rider' juga dijangka mampu menyediakan lebih 11,000 peluang pekerjaan di seluruh negara selain melahirkan seramai 12,500 usahawan pada tahun ini.